url: =Nu hong itna bang ci’n na thuk? ~ Sia Khuppi :: ZOMI DAILY\nposted on 11 August 2014 at 11:58 am Lomkholna: Article, TuunlehZua\nLeitung ah sum neipeuh leng na khempeuh kilei thei hi. Na sum neih dan zui-in amanpha le amanphalo na deih bangbang na lei thei hi. Ahi zongin sum tampi I nei zongin a ki leithei lo khat om a tua pen ‘pianna tunnu’ ahihi. Nu-kik pa-kik kinei thei a ahi zongin haksatna tampi in hong nungzuih thei hi. Bang hang hiam cihleh sisan ki bang tak lo ahih manin nu-kik pa-kik neih cih pen alem (atuh) tawh kibang ahihi.\nPianna Tuunu: Nu’ in a gilsung ah kha 9 sung bang hong paii khit ciangin thaneih khempeuh suuk in a pumpi bup khua-ul tawh kidim in hong hing khia ahihi. Pawl khat te cidam a a suah khiat theih na dingin a gilpi bit lai ki kuikham in a nu ihmutza tawh tawl khat khua phawk loin (sisak) phot a a suak zong ki om hi. I gol khit ciang I pian khiatzia I tel taktak loh hang Nu gilpi tung a mapawn a sih masiah manglo hi. Hih ciang na tun theih na dingin Nu in kha 9 sung hong paii sungin hoih tak mi cidam khat na suah theih na ding lunggulh na tawh a duh khempeuh zong nengam loin a utna khempeuh ah pai zoloin gim le tawlna tampi thuak hi.\nHih ciang na phak theih na dingin na pa muhloh kaal in na asak hun, a patauh hun, a kah sim hun tampi tak zong na om hi. Leitung mawhnei mikhempeuh in gupna a ngah theih na dingun Jesuh in a PA Pasian taisan na a thuak khit ciang ni 3 sung si hi. Na pian na na tuunnu ngaihsun dih in. Na suah lai takin sih theih na ding lauhuaina pan hong hot khiat theih na dingin hong thuak sak nate, nai bang zah hiam sung a sih nate, tua hun lai tak in na Pa na ngawn in mungam loin a taisan nate…etc. Na pian khiat na ding a na Nu thuak nate sum tawh lei dingin kituat zolo hi.\nTua bang dan in hamsatna namkim thuak in hong nei ahih manin na Nu a lungdam na ding na bawl zo kei zongin na khasiat sak leh lauhuai mahmah ahihna hong musak hi. Ahi zongin a tawn tungin na Nu hong lamet pen itna ahihi. Hong it mahmah na tawh piang nahih manin nang zong na it mahmah ding hong lametna lianpen ahihi. Tua ahih manin pianna tuunnu bang ci it ding…?\n1. Na kam tawh na itna lak in (gen khia in)\nZomite’n ‘hong it ingh’ cih kammal pen zat ding haksa I sak khat ahihi. I it taktak lohte hongit ing I ci ngam a, I it taktak ding te hongit ing I ci ngam kei hi. Kam mal thum bek ahih hangin I pusuah zo mahmah kei hi. Cik mah a I muh ngei loh tawm vei I muh pak mi’ tanu tapa khat tung ah zat ding I kam manlang mawh lo hi na pi’n, a nuntakna tawh hong lei hong tan I pianna tuunnu tung ah I zat khak meng meng loh pen I nu te a na thanem na khat ahihi. Nu aw, hong it ing ci a I pulaak khiat pen sum le paii sang manpha sazaw uhi. Tua kammal zak na hangin na cidam pih uh a, na ihmutpih thei in, mite mai ah na lungtaipih uhi.\n2. Na pumpi tawh na itna lak in\nBang mah na hih theih ma in na kisapna khempeuh hong hihsak nu ahihi. Mi dang khoih nop loh lupna tung a na zun na-ek hong siaksak nataw hong sawpsak na tuunnu ahihi. A anglum ah hong tawi in nisa khasa hong dalsak na tuunnu ahihi. Na niik kek na puan kek hong khuisak na tuunnu ahihi. Na duh na deih khat a om ciangin hong pia keile na kap hi. Na lungkim na ding ahih naak le leitawi zong in na deih hong leisak na tuunnu ahihi. Tua ahih manin paak hoih pen zungbuh hoih pen na piak sang’ na nu ngawng kawi in a khut te letsak in a ta na hih na na lah siam ding a sung tawng lunggulhna khat ahihi. Tua in na nu kha muang sak a alungsim taksa cidam lawh hi.\n3. Lungduai tak in it in\nTa ten nu te nasep phawkpih kha lo zel hi hang. Pa te le ta ten nasep nei keng e I cih laitak nangawn in nu te hunbit(full time)nasem na hi den uhi. Nu hih na tawh a nasep te: zing sang tho baih in tate thawh ma in nek theih ding niangtui/an kisam teng bawlsa in na koih uhi. An neek khit ciang kuang le keu sawp in na sunsiah ding guang a sang kah ding tate van hong ki thawisak hi. Tate sang kah/nasem in na om sungun inn sung innpua na hah in sun tha pai na buai lai uhi. Sang tuak/nasem ciah le cin na gil kial ding lau in nitak an huan in na buai to zel uhi. Nitak na vai tun ciang a sep ngei an le tui bawl in kuang le keu sawp in na lup dong mah uh buai hi. Na lup khit ciangin zing ciang na silh ding nik le puan te hongtaihsak a baihsain hong koihsak hi. Tua ahih manin nu nang bang mah nasem lo maw..? cih sawm kei in. Khat vei vei inn sung vai kisapna khat peuh aom le zong lungduai zawh na pen nu itna ahihi.\n4. A thu gen limtakin ngaih sak in.(Thupi sim in)\nTate hong gol zawk deuh uh ciangin nute lung muan na khat in thu le la kikup pih thei ta ding cih ahihi. Na neu lai in a sia apha amah bek khensatna ahihi. A khensat khempeuh uh hoih pen cihna hilo hi. Tu’n nong gol tak teh a thanemna a thangahna hong kikup pih nuam hi. Inn kuan sung vai hong geel pih nuam hi. Na suah a kipan kum 15 sung bang amah guak geelna tawh hih ciang hong tunpih khit ciang tu-in nang tawh thu kikum in na vaihawm pih ding hong lunggulh ahihi. Tate gol semsem in nute a kum uh hong tam tektek hang a lung himawhna uh a bei hi lo hi. Pawl khat te’ pataauhna khawng hong tam tektek thei zaw lai hi. Bang hang hiam cihleh a thu gente uh, hong thudot te uh gina takin I dawn loh ciangin katapa in hongvaak mah tam…zi hong nei leh…azi tawh bang hong cih tam…? A tuam tuam a patauhna uh tampi mah omlai hi. Tua ahih manin na nu lungnopna ding le cidam na dingin hong thu gente thupi sim in. Thu dong khial kei in la kikup pih zel in. Tua in na daupai na ding hi.\n5. Lungdam tak in it in\nNu hong itna cik mah hun in naloh zo kei ding hi. Ahi zongin na hih theih tan hanciam ding ahihi. Nu omlo hileh na piang thei kei ding hi. Pilna siamna tampi hong guan zo kei zongin mihing khat nasuah na ding lung khamna tampi naphu kha to hi. Tate hih ciang I tun theih na dingin lungdamna sang lung khamna tamzaw na tuak kha ding uhi. A tuah khak haksatna te a mal mal in na theih loh hangin ama hangin na lungdamna kilang khia sak in.\nNa piak theih ding hamphatna khat peuh na nu a dingin lian lua ngei lo ding hi. Nang cidamna ding nang lawhcin na ding sangin thupi a sak zawk bang mah omlo hi. Jesuh in a ma pumpi ki balnen zah in leitung mite hong it bangin, na nu’n nang hong it luat manin a pumpi ki balnen ahihi.\n6. Zahtaakna tawh it in Paikhiatna 20:12\nTopa na Pasian un note hong piak leitang tungah na khan uh a sau theih nadingin na nu le na pa zahtak un. Leitung abawl pen Pasian ahihi. Tua leitang tungah lawhcin na dingin Pasian in nu le pa na tawn sak hi. Malaysia, Australia, America gam tun man a lawhcin na kingah hilo hi. Koi mun koi mun ah I om zongin Nute I zahtaak bawl a Pate I thupi sim leh lawhcin na kingah bek ahihi.\nTua hangin Kawlte bang in Pasian zom ah a nu le pa koih lian uh ahih manin bia ta ngial uhi. Nu le pa a zahtaak bawlna un lawhcing sak uh a nasepna mun khat peuh peuh ah zong ei pawl khat te sang’ panmun thupi nei zaw mawk uhi. Tate, na nu na it leh ka zi in zong hong itpih hen a ci na hihi. Tanute na nu na it leh ka pasal in zong hong it pih hen a ci na hihi.\nNa Nu kamsung pan pusuak kammal in hong hau sak thei a, zong hong cimawh sak thei hi cih mangngilh kei in. Na nu’n hong samsia khol lo ding a ahi zongin sep ding le hih ding kilawm bang na hih khak keileh nang le nang a ki bum a bang a hihi. Nute a khuisasa sak ta/tanu hiloin, Nute hangin nuam a sa kim ding Topa’n thupha hongpia hen! Sia Khuppi (ZCF Kota Damansara)\nPrevious: Zomi USA gamah Bachelor of Business Administration ngah ki behlap (Lia Go San Cing)\nNext: Na Nu tungah kamkhauh zangh kha kei in


timestamp: atn

url: =Thuthak Tomkimcing 22 Oct 2014 :: ZOMI DAILY\nposted on 22 October 2014 at 11:21 am Lomkholna: Hauthang, Myanmar, News, World, Zomi\nA. CNDP in Kalay,Tamu, Khampat ah zum hong:\nMaikum kiteel na ah akihel nuam Chin state min tawh aminthang simsim CNDP party in Chin state sung bek hilo in Kalay, Tamu leh Khampat khua pi te ah tusawng sungteng giah phual sat in zumhon na kivik pha mahmah ahihi. Hih khuapi huam sung ah Chin minpua mimal tulsawm nih kim bang kihel ding in muang mawh uh ahih man in maikum Myanmar gambup kiteelna ah kuanglui theih nading in pansan la mahmah cih ciang kitheih sak khinzo ahihi. Hih kim ah adiak in kawl te kikhem zolo ding hi a, Zomi te sung ah hong lut in vote kilam en mahmah uh hita mah leh ZYA mazang simsim ahih man lunghimawh veve uh cih kiza hi. ZYA pen party ahihloh zenzen hang in minam vai muibun simsim ding lam en khin zo uh hi.\nB. Kalay- Tamu mawtaw lamkim innmun Teintul sim man tazen;\nKalay myo khuapi ah mitam semsem in innmun in cinzo nawnlo in om ahihi. Mitam nazui in Kalaymyo khuapi behlap nading munthak thunei te in gel uh a, Kalay- Tamu lamzin dung toteng leh Myohla leh Aungthitxsa veng kikal teng khuathak ding in kumpi thunei ten akigel ciang in Tein 80 man na mun te Tein 1000 in kah to a, Tein 50 man mun Aungthitxsa leh Myohla veng kikal innmun te tein 500 in kilei vetvat ci in thuthang ah kigelh khia hi. 40ft x 60ft tein 50 akisa kimlai tein 300 in kikun in kilei tahial cihi.\nC. Thugen zia aki atukalh nammaw ? kici.\nSiamsin pawl khat te vai hawmna tawh gamthum kingawm ngeina lahna Hakha ah kibawl ding ahihi. India leh Bangaladesh pan hongpai te’n Zofate cih kampau nak zat mahmah ding uh a, Kawl gamsung pan Chin kilo zel ding ahih man in minlawh zia tawh zakna noploh na om maimai ding kici hi. Ahang thu in India leh Bangaladesh om te in ei mau tualsuak Zo citek uh a Myanmar sung om Chin state in media ah Chin in agelhkhiat hang in Mizo pau tawh akigelh te Zofate in tangokhia ahihi. Ei te in Kawl mi leh Vai mi icihcih hang in Burma mi leh Bharat mi te in ei cihna lawh na Kawl leh Vai in kilou hetlo,kisam het lo in om cih India leh Bangaladesh om Zofa ten tel mahmah uh hi. Tua man in Zofate insuih khawm dialdial ang u cih in muibun zaw ding kicihi. Mizo in Mizo hi a, India in zong mizo ci huhi. Kawl icih burma in zong lai agelh sial in Mizoram in gelh uh ahih man in chin sang in Zofa, Chinmi sang in Zomi in khuavel ah ei leh ei min pholakna thupizaw ding in ngaisang zaw uh a hihi. Kawl te in Kalar acih hang in amau kalar in kilo lo uh a, Zomi te in Vai icih hang in amau Vai in kilo lo uh hi. Tua ziak in ei mau mindiktak leh ngeina min diktak khuavel in theihna kisam zaw in mu khia uh hi.\nD. Lasak , Laam , Agelh , Atum kidemna.\nMinam kim State ai awh in Lasakna Laamna, Agelh, Atum siam kidemna Myammar gamsungah amun tek ah kumsim in kibawl den hi. Chin State ah Zomi in lasakna lam ah kidawk den ahih hang in laam lahna, Agelh kidemna Atum siam kidemna ah minuai ah kiom den hi.\nTua man in Zomi ading kumsim hunthupi ah ilaam nei nam te kituak tak in laamsiam lah na in minam laam picingsak hi. Adiak in Daaklaam, Sawngsik laam,Phitlaam leh Zolaam te ei Zomi te neihsa mihon laam nam te ahih man in laam lahsiam mahmah ikisam hi cih Minister Mung in gen khia hi.\nPrevious: “Zogam leitangh – Zomi’n luah hen” leh Myanmar Land Use Policy (draft)\nNext: Tulaai leitung Thuthang Tuamtuam Updates October 21, 2014


url: =Russia – Ukraine vai nai 24 sung thu piang tuamtuamte (February 27, 2022) :: ZOMI DAILY\nRussia – Ukraine vai nai 24 sung thu piang tuamtuamte (February 27, 2022)\nposted on 28 February 2022 at 7:04 am Lomkholna: News, Thomasmung, World\nNews Update: Russia – Ukraine vai nai 24 sung thu piang tuamtuamte (February 27, 2022)\n1. Sweden, Poland leh Czech Republic te in Men’s 2022 FIFA World Cup qualifiers Tukpeng (soccer) kimawlna ah amau National Football team te Russia team tawh kimawl loh ding taangko khia uh hi. England National Team in zong Russia National team tawh ka kimawl nawn kei ding uh hi ci in tu mah lian in taangko khia uh hi. Russia te pen Gam tampi in mun khempeuh pan khak tanna, thuh kikna kinei nei hi ta hi ci uh hi.\n2. Turkey gam in zong Russian gam in Ukraine gam a simna pen kibuluhna leh kidona “War” in ka tuat uh aa, nakpi takin ka nial uh hi ci uh hi. Japan gam in zong Putin leh Russia ulian te tung khak tanna sanctions abawl ding uh aa, adang gam te tawh kipawl in SWIFT pan Russia banks te khak tan nading ka kihel dinguh hi ci in taangko khia uh hi.\n3. European Union (EU) gam 27 te in Russia tawh vanlam kizopna “Airspace” khempeuh ka khak tan ta uh hi ci in taangko khia uh hi. Tua bek thamlo in Russia company teng tawh nasep khopna teng zong kikhawl phot ding hi ci uh hi.\n4. Ukraine President Zelensky in Russia galkap ten mipi te na leng kaplum uh aa, tatsia mahmah uh ahih manin leitung gambup in khut kilen in Russia te I do khop kik ding tuni in zawtna nei hi. Russia galkap ten mipi athah lup uh pen leitung thukhen zum – International court ah thu kibawl ding hi ci hi. Tulai tak Ukraine Capital-Khuapi leh khua gol pen nihna ahi Kharkiv khua te ah kikap na nasia mahmah aa, Ukraine President pa bek thamlo in President asem lui te na leng galkap te tawh kipawl in do khawm uh ahih manin leitung gambup in lamdang sa in thupi sa mahmah uh aa, panpih tek uh hi.\n5. Ukraine President Zelensky in Russia tawh kilemna bawl ding leh kiho ding thukimna nei aa, ahi zongin Russia te apanpih leh ahuh Belarus gam ii leitang tungah kihona bawl zo kei nung ci in gen kik hi ci hi. Hong tung ding Monday ni ciang kihona nei ding uh hi.\n6. Russia in Ukraine abuluh zawh aa kipan Ukraine mipi 64 si ta hi ci in UN in taangko khia uh hi. Inn leh lo tampi sia ta aa, tui leh mei zong mun tampi ah pai nawlo hi ci uh hi.\n7. Russia in Ukraine abuluhna hangin gamgi ah Refugees in hong tai Ukraine gam mi 150,000 pha ta hi ci in UN High Commissioner for Refugees in taangko khia uh hi. Poland, Hungary, Moldova leh Romania gam te ah tai uh ci uh hi.\n8. Australia gam in NATO gam teng tawh kipawl khawm in Ukraine tung galvan tawh kisai huhna ka puak dinguh hi ci in Prime Minister Scott Morrison taangko khia hi. Poland gam in kidona ah aliam Ukraine galkap te amau gam sung om Zato te ah kibawl theih nangin Meileng tawh van awn hi ci hi.\n9. NATO gam te ahi Czech Republic, Netherlands leh Portugal gam te in Russia gam do kik nadingin Ukraine gam ka huh dinguh aa, huhna ka puak ding uh hi ci in taangko khia uh hi. Czech Republic te in $8.5 million man galvan te tembaw tawh tuni ka puak khin uh hi ci hi. Tualak ah machine guns, submachine guns, sniper rifles and pistols leh galvan tuamtuam kihel hi ci hi. Nethterlands gam in 200 anti-aircraft Stinger missiles leh galvan tuamtuam ka khak khak ta uh hi ci uh hi. Portugal gam in Ukraine galkap te ahuh dingin reinforcements akici Portugal galkap tampi ka puak dinguh hi ci in taangko khia uh hi.\n10. NATO gam khat mah ahi Germany gam in zong 1000 anti-tank weapons leh 500 missiles leh galvan tampi ka puak dinguh hi ci in German Chancellor Olaf Scholz in taangko khia hi. NATO gam leh leitung gam tampi in huh ziahziah lai dinguh ahih manin Russia ten Ukraine gam pen amau ngaihsut dan in awl takin la zo pak lo ding hi kici hi.\n11. Russia te in US ii Galkap munpi Pentagon in surveillance drones zangin Ukrainian navy te huh in panpih hi ci in genkhia uh aa, ahi zongin Pentagon press secretary John Kirby in tua bang ka huh kei uh hi ci in nial hi.\n12. Pope Francis in Ukrainian President Volodymyr Zelensky tawh phone tungah kiho in a dahna thu, apatauhna thu genkhia aa, Ukraine gam mi te aading thu ka ngetsak hi ci hi. Ukraine gam ah 10% kiim pen Catholic Biakna ahi hi.\n13. Facebook (Meta) company in Russia gam in Ukraine gam abuluhna hangin Russia Kumpi tawh kisai Facebook pages leh account khempeuh ii advertisements khempeuh khak tan hi ci in taangko khia uh hi.\n14. Ukraine in Russia leh Belarus gami (borders) khempeuh kikhak ta hi ci in Ukrainian Prime Minister Denys Shmyhal in taangko khia hi. Ukraine tawh gamgi Belarus gam in zong Russia te panpih in Ukraine do pih ahih manin Leitung gambup in Belarus gam tung kilungkim lo hi.\n15. Russia ten Ukraine abuluh na pen a upmawh zah uh sang haksa zaw aa, Ukraine nakpi tak in do kik, nang kik ahih manin tudong ciang agam uh la zo nailo uh hi. US aa kipan NATO gam ten huh uh ahih manin Russia ii tupna tangtung zo pak nai lo ding dan ahi hi.\n16. Leitung gam tuamtuam banks te kipawlna khat ahi The Society for Worldwide Interbank Financial Telecommunication (SWIFT) pan Russia Banks te lak khiat dingin avaihawm lam uh US, Canada, UK leh EU gam teng in tuni taangko khia uh hi. Hih SWIFT pan Russia Banks teng pai khia leh Russia ii economics zong susia zo ding hi ci uh hi.\n17. Ukraine in Russia te Cyber internet tungah do kik theih nading in “IT Army” kiphuan khia hi ci in Ukraine Minister of Digital Transformation Mykhailo Fedorov in taangko khia hi. Tua IT Army in Russian energy firms, financial firms leh Russia Military tawh kisai teng Cyber-attacks kibawl ding hi ci uh hi.\n18. Ukraine galkap (Ukraine Military) leh Russia galkap te pen agolna uh leh sum zat khiat na pen David leh Goliath mah bangin kikhai mahmah hi ci in CNN in genkhia hi. Ukraine Military in kumkhat azat sum pen 4.7 billion hi aa, Russia Military in azat sum pen kum khat $45.8 billion pha hi ci hi. Russia in acive galkap 900,000 nei aa, Ukraine in active galkap 196,000 bek nei hi. Ahi zongin Ukraine te alungsim uh khauh mahmah uh aa, agam uh mikhut sung atun loh ding a President pa aa dal in do kik uh hi.\n19. Leitung gam tuamtuam ah Russia buluh te deihlohna leh Ukraine gam panpihna lungphona kinei ziah ziah aa, Putin a ngongtatna leh atat siatna te amanlangin akhawl nading ngetna nei uh hi. US gam sung mun tuamtuam ah zong Ukraine te panpihna in lungphona nei uh hi.\nMore: Russia gamsung Moscow khuapi ah vanlengkhat tuahsiat in mi 41 in sihlawh\n20. Leitung ah Mihau pen ahi Elon Musk in Ukraine gam ahuhna in Starlink Satellite Internet honsak in Ukraine gam mipi te panpih hi. Russia te in Ukraine abuluh uh ciang Internet teng zong suksiat sak uh ahih manin mun khempueh ah internet kingah nawnlo ahi hi. Ukraine kumpi in Elon Musk tung huhna angetna tawh kizui in Musk in huh ahih manin Ukraine gam ah internet line kingah kik ta ci uh hi. Ref: CNN breaking news, Twitter, Geo news *** News Update zong LIVE tawh kikhah ding ahih manin kimu tek ni…. Thomas On Sian Mung\nPrevious: USA, Tulsa pan Tg. Michael Lian Za Khup (Haiciin, Tawtak) in hongnusia\nNext: Russia & Ukraine tuukpeng kidemna ~ Bob Tuangpi


url: =GAMDANG TUNG ZOMITE ( PART 1- PART 4) - Rev. Dr. J.M. Ngul Khan Pau - Laibu Saal\nHome > Thuluui/Articles > GAMDANG TUNG ZOMITE ( PART 1- PART 4) - Rev. Dr. J.M. Ngul Khan Pau\nGAMDANG TUNG ZOMITE ( PART 1- PART 4) - Rev. Dr. J.M. Ngul Khan Pau\nGAMDANG TUNG ZOMITE ( PART 1- PART 4)\nAsung a om Thute.\n(A Thulute Meek leeng Apart in simdan nuam hi.)\nPart 1. Gamdang tung Zomite.\n1. I phelkhai mah kipua kawikawi:\nPart 2. Gamdang Tung Zomite.\nAmau leh Ei:\nPart 3. Gamdang Tung Zomite.\nPart 4. Gamdang tung Zomite.\nGamdang Tung Zomite - 1\nGamdang tung Zomite’ tawh kisai ngaihsutna tam lo kong hawm sawn nuam hi. Tutungin thu nam guk khawng kikum leng ci-in ka ngaihsun hi. Gamdang tung i cih ciangin a tung zo nailote’n hampha hong sa hong gal et ciangun, “Kei zong ni khat ni ciangin amau tunna tung nuam si’ng,” a cihte uh ahi hi. Gamdang i tun hun leh nuntakna, sep leh bawl i sep hun kibang lo hi. Tua hangin lungkia mahmah, hih bang ding sa leng kithawi het lo mah ding hi veng, a ci zong tampi mah om (kha thei) veve hi. Ahih hangin Mikangte paunak ah, “Khutdawh in deihtel thei lo” cih bangin deihtel theihna dinmunah om lo i hih manin i tunna gam nuam in nuam ta kei leh nuntakzia i kisin kisam hi. Hih thugukte, kei muhna a hoih pen hi cihna hi loin, kikup ding leh ngaihsutna lamlahna dingin kong luikhia a, i nuntakna hong nuamtuamsak ding lametna leh deihna ahi hi.\nZomite’n i neu a kipat i kisil ciangin tuikeu kizangin belpi maw phelkhai maw tawh tui kidimin i kisil hi. Kisilbuk khawng tuhun ciangin i neih ciat hangin nidangin tuikhuk gei, lui gei khawngah kisil khawm ciat i hi hi. Ka neu lai a kipanin tuitawi ding keima tavuan khat in hong kikoih ahih manin phelkhai tawh tuipuak pen kei sep ding khat in ka ngaihsun hi. America gam hong tung Zomite kiang ka hawhna khuapi tuamtuamah kisilna “bathtub” ah tui lum leh vot tung lam panin kikapsakna (shower) om ahih hangin Zomi a tamzawte’n phelkhai mah tawh tui kibuak tangtang nuamzaw uh hi. Banghang hiam cih leh i zat ngeisa bangin gamtat nuam kisa hi. Bathtub tuilum tawh dimsak a, tua sunga lum hilhial a kisil bang cidamna phatuam mahmah ding hi ven, ahih hang kizang nai mel lo hi.\nPassport kong neih ciangin J.M. ci-in kigelh thei lo ahih manin Jamang ci-in ka gelh hi. Ka min hong sau deuhdeuh a, Jamang Ngul Khan Pau ci-in gamdang paina khempeuh in hong ciamteh uh hi. Tua bek hi loin, ka min Mikangte gelh danin gelh ding hi leng, Ngul Khan Pau Jamang ci a gelh ding hi. Tua sangin a kilawmzaw ding zong Ngul Khan Pau Suantak ci leng kilawmzaw dingin ka tuat hi. Mikangte’n ka first name (min masa) hong et uh ciangin Jamang kici a, ka last name (min nunung) Pau hong suak hi. Tua hangin Lausanne Congresson World Evangelization, Cape Town ah ka min Jamang Pau ci-in na gelh uh hi. Mikang gam a tung khinte adingin hih thu i ngaihsut ding kisam mahmah kasa hi. I min tawp ah behmin i gelh loh manin ko innkuan bang “Pau” cih pen behmin in ngaihsun uh hi.\nGam khangto i cihte hunzeekzia lim ngaihsut mahmah gamte hi. Hun delh uh a, phak sawm uh hi. Hun manpha takin a zang theite a nuntakna uh manpha mahmah cihna hi. Nuntakna mannei na neih nop leh na hun zatzia enpha in. I leitung nuntakna tua hunte tawh kibawl na himawk hi. “Hun motzat ken; bang hang hiam cih leh na nuntakna tuate tawh kibawl ahi hi,” cih Mikangte paunak phawkhuai hi. En hun hau lua i hih manin hun manphatna i lim ngaihsut kei uh hi. Ahi zongin na vaipuakna hong lian semsem leh hun manphat lam na phawk ding hi. Hun i cih ciangin mikim in a kikim ciat i neih uh ahi hi. Mi pawl khat in amau hun zeekzia hih bangin hih uh hi. Nai 8 sung nasepna hun, nai 8 sung ihmut tawlngak hun, zing, suun leh nitak annekna in nai 5, tua teng zawh ciangin hun val nai 3 na nei lai hi. Tua nai 3 manphatakin na zat theih leh mi lawhcing na hi ding hi.\nGamdang Tung Zomite- 2\nGamdang tung Zomite tawh kisai a ban zom kik thei i hih manun lungdam ing. Ka gensa bangin hih thului ngimna in gamdang ah namdang tawh i kikholh ciangin i phattuampih ding cih deihna hi. Eima theihna leh kizatna mun panin i paikhiat ciangin mundangah i gamtatdan ding theihsa cih bang omlo hi. Amun leh amite tawh kituakin sin ding theih ding na om toto hi. Tua hangin gamgi i kan ciangin i theihsa tampi zattheih nawnloh a, a zat theih ding zontawm a kulna gam kitung hi. Sin ding a tam semsem ciangin sin ding om khempeuh sin pah ning cih lungsim a neite gamthak tawh kilem baihzaw hi.\nLeitung a liat mahmah hangin i gamtatna mun leh mual lian khawllo hi. Tuhun ciangin mawtaw leh vanleng tawh zin ziauziau thei ihih manin i khuahekna mun leh mual hong lianzawta hi. A gam a liat hangin i lungsim neu maw lian maw cih om hi. I lungsim a neu leh i gam neu ding a, i lungsim a liat leh i gam lian ding hi. Mikangte lungsim khat bel picing kasak mahmahna om hi. Mithak gamthak panin hong tung a om ciangin a lungsim sung uh ah hong simmawh kha phial zongin tua bang kampau leh gamta hetlo uh hi. America a Mikangte dingin kikoih leng, midang gamdang mi hong tungte ei hauhna hong duhgawh ci-in i simmawh bawl kha ding hi. Amau tua bangin mi simmawh bawlin gamta lo uh hi. Tua sangin huh ding i kisapna hong huh dingin mansa in om uh hi. Mikangte pen ei tawh kibang loin vak mawkmawk, cimthoihna in mi inn ah hawh cih bang nei lo uh hi. Midangte hun beisak hih ding kidawm mahmah uh a, tua mah bangin midangte’n zong amau hun beisak mawkmawk dingin phallo uh hi.\nAmau leh ei cih lungsim om tawntung hi. Tua hangin Japan gam bangin gamdang mi khang tampi Japan gamah a teng khin zongin Japan mi bangin seh theilo uh hi. Tua hangin Japan gam a nop mahmah hangin amau mi na hih kei leh “amaute” leh “eite” vai tawh om ding cihna hi. USA ah a tung peuhpeuh tua bangin kicihna kumpi vaihawmna panin gamdang mite ciamtehna a om hangin gam mi hihna ngahte tua zahtakin haksasaklo uh hi. Nam lian ahihna uh a kilatna in thukhualna nei, midang huh nuam in kem nuam uh hi. 2004 kumin South Africa a Leitungbup Thunget Khoppi ka hawh lai-in kei hong muh ciangun China man (Sen pa) hong ci uh hi. China mi hi ziau leng cih nophuai tawh a kibat hangin ei zong ni khat ni ciangin nampi kisuak dinga, Chinese-te kiangah zong Zomi na hi uh hiam a kicih hun hong om mawh lo ding hi.\nGam leh lei kineilo cih lungsim i puak hangin leitungah kei gam kei khua cih ding nei lo mi tam mahmah hi. Tuni dongin Gypsies kicite India gam khawng panin Europe na tung uh a, Russia khawngah tampi na om uh hi. Ka gam cih ding neilo uh hi. Tua mah bangin Persi minamte zong India gamah a hau penpente lakah kihel uh hi. Amau gam buapih loin sum leh pai leh pilna zong uh a, India gam a company lian Tata, Birla leh adang tampi neite ahi uh hi. Miten gam a buaipih lai-un, Persite’n sum leh pai zonna (business) buaipih uh a, sum leh pai nei ahih manun leitungah thupina khat nei uh a, ki simmawh theilo hi.\nLeitang nei masa ding maw, pilna siamna nei masa ding? Leitang i minam min tawh kiciamteh nei kei hang ci leng kikhial ding hi. Zomite tenna Mizoram, Chin State, Manipur gam, Chittagong hill track, Tripura leh tu’n gamdang kitung zihziah ta hi. Tua ahih manin leitang neilo kihi loin a kigawm khawm nailo bek i hi hi. A lang khat ah leitang nei kei leng tuni koi tengah teng i hiam zong cih theih hi. Pawlkhat in leitang nei masa leng a dang teng hong piang lel ding hi ci hi. A gentehna in pilna siamna i neih kei leh leitang i neih hangin namdang, paudangte’n hong uk veve ding hi. Gam pawl khat “suahtakna ngah” ahih hangin amau gam mi mipil tawm lua ahih manin gamdangte uk, kep kisam veve tam mahmah hi.\nI tenna gamthakte ah nu leh pate’n tate khualna in sep theih bangbang “gim ing, tawl ing” ci loin sem tangtang uh hi. Amau sum leh pai lim zon lua uh ahih manin khang nihnate nu leh pa tawh kikhawl man loin khangcing uh hi. Nu leh pa tawh kiho hun tawm nei lua ahih manun amau pau (mother tongue) siam ding zah in siamlo uh hi. I tate Zokam theisak ning na cih leh hopih tangtang leteh tua panin hong siam ding uh hi. Ahi zongin, “Zokam innsungah zang ung,” na cih hangin tutkhop, holim hun na neih kei uh leh i pau a siam ding zah un siam theilo ding uh hi. Innkuan pawl khatte’n tate tung panin Mikangpau sin uh ahih manin nu leh pate’n tate Zokam tawh hopih loin Mikangkam tawh hopih uh hi. Mikangpau sinna in na tate na zat leh na kisik ni ciangin bawlphat kik theih hilo ding hi.\nTua ciangin nu leh pa sum leh pai haksatna nei mahmahte a tate un a gen khiat loh uh hangin zumpih uh ahih manin amau pau nangawn zumpih thei uh hi. Ahih hangin nu leh pa laipilna nei, sum leh pai zong tua zah a buailote; a tate un zumpihlo ahih manin amau pau leh gamthakte pau nuam takin zang khawm uh hi. Hong paikhiatna gam zong tua zah in zumpih tuan lo uh hi. America ah Brazil khawng pan hong pemte laipilna zong nei, sepna zong kiciantak nei uh ahih manin a tate un Mikangpau leh Portuguese pau nuamtakin zang thei uh hi. Ahi zongin Mexico, Ecuador leh Honduras khawng pan hong pai nu leh pate’n Mikangte lo khawngah sum thalawh uh a, inn nuam hetlo sung khawngah teng uh ahih manin a tate un Mikangpau bek thupisakin Spanish pau zang ngamlo uh hi.\nKhang nihnate’n kei gam cih ding a neih uh hangin, a nu leh pate gam zong amau hihna khat in tuat uh a, gamthak zong amau-a mah in tuat uh hi. Tua hangin amau gam lui ngaihna zong bangtan hiam khat nei uh hi. Amau khangah nu leh pa pau a zat theih kei uh leh tua gam lui pen tawh kizopna a lunggulh uh hangin haksa hi. Mikanggam a om ka hih ciangin, “kiMikangsak” mahmah ning a cih hangun Mikangte’n gamdang pan hong pai mah in na tuat veve uh hi. Mi pawlkhat in hih haksatna bang ci cih ding cih thei loin na gumthuak uh hi. Nu leh pate gam tawh kizopna a neih nop uh leh tua gam pau hiam, nu leh pate pau hiam a siam uh kisam hi. “Kei zong Zomi hi ing,” hong kicih hangin kiho thei kei leng haksa mahmah ding hi.\nIsrael mite kum tul nih dek tak gamdangah a om sungun Israel mi hihna mangsaklo uh hi. Ahi zongin amau Hebrew pau mangngilh uh hi. Tua hangin 1948 a suahtakna hong ngah uh ciangin amau pau sin kik uh hi. Israel gam ah a ciah kik peuhpeuh in amau pau sin kik uh hi. Tua mah bangin Korean te USA ah khang thumnate in amau pau sin dingin Korea mahah va zin thei uh hi. Khang nihnate’n a nu leh pate hong paikhiatna gam zumpih in amau pau zong thupi simlo thei hi. Ahi zongin khang thumnate’n a pi leh pute’ pau theihnopna nei kik thei uh a, sin kik uh hi. Bang hang hiam cih leh amau tua gam pan paite zumpih nawn lo uh hi. Amau kipatna tangthu thei nuam in thupi sim kik uh hi.\nKawlgam pan hong pai Zomi khat in ama mi hihna (identity) a gen ciangin kawlgam a pumpi tawh a nutsiat khit hangin a lungsimin nusia zo lo hi. Tua hangin America gam khawng i tun ciangin Kawl ann, Kawl la leh adangdang kithupi ngaihsut kik bilbel thei hi. Kawlgam hoihna bang kigenna om leh kisak theihpih dingin kimansa hi gige thei hi. Gamdang gam tuamah na om hangin na lungsim gam nih ah om tawntung hi.\nTagah Nawi Muh:\nI gam, khua leh tui-ah nek leh tak haksatna hangin gamdang i tung hi. Gamdang i tun ciangin nek leh tak na baihlam mahmah banah a lim a al dang zong nezo dawnzo dingin ki-om hi. Tua bang ciangin kikem kidawm loin i gamtat ding lauhhuai hi. Kei muhna ah zu mahmah in hong siasak kasa hi. Midangte’n zu a dawn hangun ihmut nopna nei thei uh a, gamlumna bawl loin amau inn tung uh hi. Zomite’n zu i dawn ciangin bang hangin gamlum sese ihi hiam? Zu hangin khangno khangham bangzah in sihna tuak khin i hi hiam? Zu loin nungta thei nawn vetlo zulungvei kitam semsem leh kilawm hi.\nMikang gamte a tamzaw zu dawnna gam hi. Kum 18 pha khin zo khangno in ama lunggulh bangin a gamtat theihna gam hi. Ei pen tua bang gam iva tun ciang ei leh ei kikem a hoih sawm ding haksa kisa lai hi. Bang hang hiam cih leh u leh nau, kim leh pamte hong kepna tawh a nungtate i hi uh hi. Tua ciangin Pawlpi mite in zong hong kem hong cing uh hi. Mimal a kikem siam sangin tangpi tangta in hong kep manin gamtat hoih gamta i hi uh hi. Tua ahih manin kuama hong uk nawn lohna i tun ciangin kei leh kei ka hanciam ding cih sangin suakta kisa in kisiatlawh zawsop hi. Zomite nupa kikal buaina thu dotna August 2010 a kong khah khiatna ah “papi zu kham thei” i buaina lianpi hi ci-in hong kidawng hi.\nNiangtui khum leh moh lim nono ne zo loin i khang khia uh hi. Buhsih nangawn nisimin i duh bangin kine zo lo hi. Sa meh i nek ni ding bangin i om nuam tuam hi. Tua bang haksatna panin gam khangto i tun ciangin duh zahzah nek theihna gamah i kikep, i kidek kei leh thauna, sikhang natna cih bang natna tuamtuam kingah baih mahmah hi. Lawmte khat in, “Duh bangbang i nek theih lai-in nek ding kinei vet lo hi, tu’n cidamna hangin i nek theih nawn loh ciangin nek ding tam mahmah hi,” ci hi. I duh mahmah lai-in nek ding kinei lo, i nek theih nawn loh ciangin nek ding hong kicing mahmah cih zong hamphatna ahih hangin thubaih lo hi.\nNek leh tak thu zong kikemsiam takin i zatheih ding thupi hi. Nidangin Mikangte’n sa lim nek mahmah uh hi, ahih hangin tuhun ciang anteh lohing, mehteh, mehgah lim nekzawta uh hi. Zomite’n anteh bek ne zo-in sathau kan leh sa khawng mah kiduh hi. Anteh lim nek mahmah kisam ahih lam phawkhuai hi. Nidangin ak pum khat innkuan khat in kine thei hi. A sa nek khak ding haksa pian ahih manin thunget zong hahkat kisam hi. Tuhun ciangin ak pum khat mi khat in kine phiuphiau thei hi. Mikangte duh bangbangin ne ziahziahte a thau lua tampi i mu uh hi. Ei zong kikem kei leng amau mah bangin kipuak kihkeih ding hi.\nKawlgam leh Vaigam khawngah inn i lei ding ciangin sum kicing i neih masak kisam a, tua tawh kilei in inn leh lo kinei thei hi. Mikang gam i tun ciangin inn leh lo bek hilo mawtaw zong leiba, ahih kei leh abat (credit) in kilei thei hi. Inn leh mawtaw lei i kicih ciangin sumbat hau mahmah i hih lam kiphawk loin a sum neitakpi mah i kisak ding lunghihmawhhuai hi. Credit Card tawh van lei thei dingin credit card companyte’n i min tawh a card hong zuak thei uh hi. Tua tawh i deih khat leiin i kui mengmeng uh hi. Credit card pen Mikanggam ah zangkhial in a cimawh mi tawmlo hi. Tua ahih manin sumbat neih ding baih mahmah a, a hunlap in na lohkik pahpah kei leh na sumbat hong tam lua thei hi.\nMawtaw hawl theihna letmat driving license zong DMV zumpi mah panin kumpi ngeina bangin neih i sawm ding kisam hi. Lamkal ah palik zuautheite tung panin lei ding cih khawng sawm het loh ding hoih hi. Gamthak i tun ciangin Mikangpau i siamna dingin ESL program kumpi in hong vaihawmsak hi. Hih bang pausinna ah Zomite kihel manloin sum leh pai i zong tangtang uh hi. Mikangpau siam ding i hanciam kei leh gamthak i tun hangin i gamtatna hong neu mahmah ding hi. Pau siam mite’n nasepna a hoihzaw, a kipzaw hong nei ding uh a; pau siamlo te’n nasepna a hoihlo zaw deuh hong nei ding uh hi. Pasian in i omna gam ciat ah thupha naak hi dingin Ama thupha hong pia kim ciat ta hen.\nGamdang Tung Zomite- 3\nTopa in na omna mun leh mual ah cidam in hong kem hen. Lungdam Bawl leh Kumthak cidam ludamin hong zangsak hen. Tutung in thuli tate pattahzia, nupa kal thu, zu thu leh sum thu i ngaihsut khop dingin kong tel hi. A kicingin ka gelh loh hangin ngaihsutna leh i nuntakna hong noptuam nading lametna hi. Topa in a sim u leh nau mimal kim thupha hong pia hen.\nGamdang tungsate lakah haksatna khat pen “tate pattakzia” tawh kisai thu hi. Zogam ah a ten lai-in, pi leh pu, innveng innpam tawh naupangte kikhawl uh ahih manin tua zah takin nu leh pate ompihna kisam denlo uh hi. Tua bek hiloin khuasung lawm leh gualte tung panin zong kampau, gamtatzia a hoih hi-in a sia hita leh sin uh hi. Gamdang a kitun ciangin innveng innpam tawh kikhawl cih bang om loin eima inn ciatah ki-om hi. Mikangte in a tate uh satlo leh ciang tawh kisat theilo a kicih hangin amau a thu tawh na zo mahmah uh hi. Khang tampi thu leh la tawh kipattahna gam ahih manin ciang tawh sat kisam se loin a thu tawh na kikem uh hi. Tua hangin sanginn khawngah zong naupangte ukna in ciang kizang thei nawnlo hi. Pilna leh thutheihna tawh kikem uh ahih manin ciang kisapna na omlo hi.\nItem Reviewed: GAMDANG TUNG ZOMITE ( PART 1- PART 4) - Rev. Dr. J.M. Ngul Khan Pau Description: Rating: 5 Reviewed By: Cinpu Zomi


url: =GZA (Global Zomi Alliance) President tung Laikhak :: ZOMI DAILY\nposted on 31 August 2011 at 3:43 pm Lomkholna: CSDal, GZA, News\nDear Rev. Dr. Pau Khan En,\nc/o Rev. Dr. Chin Do Kham,\nA masa pen in GZA Youth Committee member sung ah ka min nong ki hel sak man un lungdam leh angtang ing.\nZomi a kua maciat, a neu a lian in Zomi leh Zogam a it leh a ngai tek hi hang a, sep theih bang in Zomi leh Zogam khan toh nang asem nuam tek i hihi. Leitung ah Israel te leh ei Zomi te bek in i om om na pan i gam i lei a dawn, a huai nuam, a huh nuam lungsim nei ding in ka lam en phial hi. Sep theih ding zong tampi tak om a, sepdan ding zong tampi tak om mah hi. A bei sa hun a hi zong, tu lai tak a hi zong luangkham in Zomi leh Zogam a ding nasem mitam pi tak zong om hi.\nA hi zong in Zomi leh Zogam bup khantoh nang hanciam na tangthu en to kik leng a si ngam mi thum leh li kipawl khawm in sepna tawh hong piang zo lo ding a hih lam, ki lang khia mah mah hi. Mipi bup a huam ding, a nung ta khawm ding kipawl na lianpi khat min in kipawl khawm in sem le hang a si ngam li leh nga te sepsang in tangzai zaw ding leh lawhcing zaw ding cih kei mimal upna a hi hi.\nHih tawh ki tuak in GZA in Zomi bup a huam thei ding kipawl na lian khat in hong om thei a hih man in, ka lunggulh na hong cing khia cih ding hi. Mikhat guak sang in, minih nasep hoih zaw a, mi nih sang in kipawl na khat hoih zaw lai hi. Mi tawm khat ki pawl khopna sang in mitampi kipawl khop na in na lian tampi tak sem zo zaw ding hi.\nGZA ngim na leh tup na a hi, Zomi te khempeuh kipum khat nang leh khantoh nang cih pen a kisam pen hi a, mimal in ka lunggulh pen zong a hi pah hi. GZA min tawh bang mah sep khiat na om thei nai lohi. Koi ci sep ding, bang ci sep ding cih ka theih nai loh hang, GZA te ngimna leh tupna te ka deih a, ka thu kimpih hi. Ngim na leh tupna a hoih nei peuh leng lam ki pial khial lo ding in ka um hi.\nTua a hih man in, GZA Youth Committee ding nong sapna te uh, lungkim tak in kong dawng kik hi.\nGZA hong pian khiat ma in ‘phu lum phul nang lei kha in pet let’, a cih man bang in, Zomi leh Zogam a ding kipawl na tuam tuam te in GZA kipawlna lian khat hong pian khiat theih nang, lam hong sial a hih man in a mau te tung zong ‘lungdam na leh zahtak na’ i piak ding kisam ding hi.\nZahtak na tawh,\nCin Sian Dal\nPrevious: Tong Luansiam Lia Zozam – 14 ~ Hau Za Cin\nNext: A ettehhuai Hissho Sushi Boss Philip Maung


url: =Tulaai leitung Thuthang Tuamtuam Updates August 16, 2014 :: ZOMI DAILY\nposted on 16 August 2014 at 4:54 pm Lomkholna: Myanmar, News, World, Zomi\n· Iraq gamsung Muslim migilo te dona hang in cimawh a aom Kurds minamte bangcibang in huhding cihtawh kisai in Europe gam makaai kheempeuh in August 15, 2014 ni in thukin kimuh khopna khat nei uhhi. Hih bang a thukin kikupna peen Iraq Prime Minister Maliki in kanaseppan kakhawl ci in August 14 ni a ataangkokhiatna hang zong ahihi.\n· Ukraine gam nisuahna lam micimawhte huhnading in Russia te in ICRC tawh kikop in Mawawpi 300 tawh huhna puak uha, August 15, 2014 ni in Ukraine gaalkaapten nasiatak in sit uhhi. Ukraine kumpi te in Russia te ahuh kineihding gaalkaaptha tampi tawh luut a Ukraine abuluhding ummawh uh ahihi. The Guardian thuthang te genna ah hih Russia huhnapia Mawtawpi 300 nung tai 30 nakhawng Ukraine gamsung ah Russia gaalkaap alom atang in luutta ci in genkhia hi.\n· Kawlgam kumpi kilemna bawl pawl ahi UPWC leh Mualtungmi kilemna bawl makaai NCCT te Yangon khuapi kilemna innpi ah August 15, 2014 ni in zingsang nai 9 pan nitumdong kawlgam kilemna ding kikum khawm uha, atom in Kawl kumpi ten Federal vaai kikup ding in thukimna nei uhhi.\n· India gam a (68) vei phawkna Independent Day ah amasa peen thugena Prime Minister thak liklek Mr Modi in August 15, 2014 ni in mipi 10,000 maai ah thugenna nei a, India gampeen zangthak, numeibuan in iminthang hi.Tua ahihman Nu le Pa te in natapa te uh gamtathoih ding hilh unla tanumei te kikepsiamding in pantah un ci in genkhia hi.\n· Ebola natna lungno hang in Africa gam nitumna kuamteng ah misi 1,145 phata hi ci in WHO World Health Organization te in August 15 ni in taangkokhia uhhi. Natna kilawhsa 152 pha in Thursday leh Friday ninih sung bekbek in 76 siman ci in taangkokhia uhhi.\n· India gam I suahtaakkum kum 68 cinna dawnna kawm in Kawlgam Rakhaing state Sittwe khuapi sung ah India palaaizumpi honna August 15 ni in nei uha, India dialkhai khaikhia deda in thuvanpi ahi Mr Narinda Singh in thugenna nei hi. Kaladan gunpi tung khualzinna ding India nasepna 2014 December kha in kizoding a, Sittwe tembaw khawlna kihong in Paletwa Tembaw khawlna leuleu April,2015 ciang kihongding ci in genbeh hi.\n· Iraq gam saklam a Muslim ngongtat pawl in August 15 ni in Christian biakna zuimi pasal 80 ngawng attan uha, numei 100 mancip in gamsung ah taaipih uhhi. Hih Muslim ngongtat te taainalam US Gaalvaanleeng te August 15 zantha paai beltung khiat kawikawi tamsimsim si uhhi ci in US thuneite in genkhia uhhi. HIh Muslim ngongtat pawl ahi ISIS migilo te kua in sum le paai gaalvan huh a koiteng bulphuh cih ni 90 sung akankhia ding UN palaai August 15 ni in khahkhia hi.\n· USA gam Texas State Governor pa leh 2016 kumciang US President demding a mipi muan leh akiging kingkeng khat ahi Rick Perry District Attorney thusuutsiam khat athuneihna tawh amawkkhawlsakna leh adangkhat thulian felony 2 tawh Travis County ah US thukhen maangpite in mawhmat uha, Travis County Jail ah maankizaih in khutpi meekding in August 15 ni in sam uhhi. Perry peen athu akiciat masiah Governor semthei laaiding a athu kitel leh thonglam paitheiding ci uhhi. Ahizong in ama mipil thusuutsiam Attorney pa in hihpeen gamvaai ama akhaktan nopman uhhi ci in gen hi.\nPrevious: Asia Khangno Khawmpi (Asian Youth Day – Korea)\nNext: Malaysia Zomi Khuado Pawi Tangkona (Zomi Idol leh Zolia & Zotaang)\nTaiwan gamsung huihpi guahpi in nawk ahih manin mi 4 sikhin ~ ZD\nZIA pan Australia gam meikaang huhnading panpihna $9,000 kipia\nNaki ngaihsutna sangin azah nihin na pilzaw hi\nKa muhpak US Gamthu pawlkhat (19) ~ Awn Za Pau\nA huhtak mahmah ZYA mawtaw lei nading\nKilawpphawnna le kilauphawnna pan Dikna thu ah Jusfication azom


url: =ZAM Card tawi Zomi te UN minsanna kipia taktakta\nAhun lapsawm ni :: ZAM Card tawi Zomi te 22 October 2013 ni akipan Kuala Lumpur khuasung FGA Biakinn ah UN minsanna kipia taktakta hi. UN te'n asap hun uhpen zingsang 6:30 am hi a, ahi zongin zingsang 4:00 am pawlin mipi dimzihziah khin a, Gate maiah kigual dimdem khin in, a ZAM Card tawi leh ami kibangmaw kibanglo cihte Checking kilutpah ziahziah hi. Zingsang 6:30 am hunlian in Gate kihonglian a, mipi te kilutsakpah in, 7:00 am hunlian in Gate kongpi kikhakcip pahhi. Tua alap zolo te ki lutsak nawnlo ahih manin asuplawh hipah hi. Hun manpha mahmah hi, ahun lapsawm ni.\nAppointment Date :: UN minsanna piak hunte nuamtak in ki zomto thei a, 11:30 am pawlin avekpi in ki mansiang theihi. Tuni alutthei te Tau (Wristband) kibulhsak a, atungah Appointment Date kigelh pahpah hi. Na Appointment Date nizong zingsang 6:30 am lapding ahihi. Tua Tau (Wristband) pen hoihtak kepding leh suahkhiatkhak hetlohding ahihi. Na lakkhiat khakleh alutkik theinawnloding hipah hi.\nGuihtheih khamtheih kideilhlo :: UN minsanna piaknading in FGA biakinn sung akizang ahih manin omdan, khawldan theihsiamding kisam mahmah hi. Za teploding, Zu namloding, Khaini, Sahdah muamloding, Dainawl khawngah zun phengthak loding cihnengneng te kigengenzong maizumhuai mahmah hi. Thupuak ahzong tamveipi hongki genkhinzo himah taleh tunizong mipi lakah zatep pawlkhat omveve a, Officer te hehmahmah uhhi. Officer tezong gammite vive hizaw a, Muslim te'n zu nelo uh ahih manin Zu khamsa, Zu namsa in nalut leh hongki hawlkhiakik dinghi. Tuni zong Zukhamsa in alut pawlkhat aki lehhawlkhiakik ompah hi.\nNa Card ahinglai hiam? :: Na ZAM Card zong ahing (Valid) ahihding thupi hi. Tunizong ZAM Card asikhin atawite aki ciahsakkik tammahmah hi. Tuakhitciang tulaitak akipia tepen ZAM Card tawi Zomi tebek ahih manin namdang leh Card dang atawite ki lutsaklo pahhi.\nHongki sapnibek napai un :: Ani akisamlo pipi inzong napaileh hongki ciahsakkik dinghi. Tuaban ah lamkal ah kimat kihen natuahleh hongki buaipihman loding hi. Palai te UN minsanna ah zingsang 4 am pan kipan in kibuaitek ahih manin akisamlo pipi a hongpai te akimat leh ki buaipihman tadihdih loding hi. Tua ahih manin nang hongkisap keileh napai keizaw in.\nOfficer tetawh naki muhkhitciang Tau (Wristband) na ngahkhitleh naciahsuak pahpah un. Bus Stand, Taxi Stand khawngah nadingding deldel kei un. Palik te adingin tulaitak sumzonzia abaih mahmah laitak hi a, ahunhun in Motorcycle tawh hong kimvialden uhhi. FGA biakinn maiteng ah nakilehsuk lehtohleh Palik te'n sumtawkna in hongneiding hi. Na khutah Tau (Wristband) aom zenzen hangin liausum pialo in hong khahkik loding uhhi.\nPalik te hatmahmah :: Tusungpen Kuala Lumpur sungah UN Registration kipia cihpen Palik te'nzong natellua mahmah uhhi. Tua ahih manin koikiu pan manding, sumngending cih hong ensimsim omden cih thei in. Meileng Station, Bus Station te ah miman te cidinghiam sumzongte cizawding hiam omden uhhi. Highway Bus Station te ahzong tuni akiman honkhat omhi. Lam napaiciang napai nading enkhol in. ZAM iNFO


url: =Pasian pen Itna Hi. Agelh ~ Kap Za Khai @ Photoh - Laibu Saal\nHome > Thuluui/Articles > Pasian pen Itna Hi. Agelh ~ Kap Za Khai @ Photoh\nPasian pen Itna Hi. Agelh ~ Kap Za Khai @ Photoh\nPasian pen Itna Hi.\nItna kammalte Itna thu kigen simin itna zia leh, tuamdangna tawh kizui-in itna tawh kisai kammal tampi kimu thei hi. Adiakdiak in leitungah mipilpente kici Greek mipilte tungpanin itna tawh kisai kikhenna kammal tampi kitheikhia a, tuate a tomin tawm en ding hihang.\nRobert Driskell genna ah hih Eros kammal pen Thuciam Thak Lai Siangtho sungah om loin, numei leh pasal kingaihna (sexual love), sunglam hoih hanga ki-itna hi loin pumpi taksa duhngawh manin ki-itna cih hi. Hih itna pen Greekte’ itna pasian (love of god) pan hong pai itna hi, ci uh hi. Eros pen a hoihlam in kigen khollo hi. Roman Krznaric genna ah, Eros itna in ei leh ei kikepzawhna beisak bek tham loin tua itna mahmah pen lauhhuai, kihtaak huai leh khat leh khat kikal ah siatna hong pia thei itna hi, ci hi.\nHih pen “deep friendship love” ci uh a, lawmta ki-itna hi. Greekte in hih itna pen Eros sangin thupisakzaw uh hi. Philia pen lawm leh gual, sanggam u leh nau kikal a om itna hi. Lawmte tungah cihtakna, amau ading deihsakna, amau ading kipiakkhiat ngamna leh amau tawh khawlkhop ngamna hi. Khat veivei Philia pen Storge kici zel a, nulepa leh tate kikal a om itna kigenna in zong kizang thei hi. Phileo pen “hehpih itna” zong kici hi. Lai Siangtho sungah, Johan 21:16-17; Mk. 14:44; Titu 2:4; Phileo itna kimu thei hi.\nHih itna pen naupangte aihkeh khangnote kikal-a om ki-itna, hoih kisakna, kipaktatna genna ahi hi. Hih Ludus itna hangin eite in lawmte tawh nuihkhopna, lam leh dian khopna, nekkhop khawlkhop theihna nei hihang, ci-in Greekte’n um uh hi. A diakdiak in i theih ngeiloh midangte tawh hun tomno sungin kipawlkhawm in i lam i dian theihna pen Ludic itna ii tuampianna hi, ci uh hi. Ludus itna i nuntakna tekah kinei ciat hi. Theih ngeiloh, muh ngeiloh mite tawh, naupangte ahi zongin, khangnote ahi zongin, kimuh phetin kilawmta nuam, ki-it kingai thei cih pen hih Ludus itna hi, ci uh hi.\nAituam lungsim nei loin a tawntungin kipiakkhiatna tawh itna ci hi. Innkuanpihte hita leh hita kei leh kuamah deidan nei loin it theihna ahi hi. C.S.Lewis in hih itna pen “gift love” ci-a, Khristiante adingin sangpen Pasian’ itna hi, ci hi. Roman Krznaric genna ah, hih dan itna pen “metta” cih kammal tawh Theravada Buddhism ah zong kimu thei, ci hi.\nHih pen “longstanding love” ci uh a, Greekte in sauvei a kip a picing itna a gennop uh ciangin a zat uh ahi hi. Sih khit dongmah a it tinten nupa kop ki-itna hi, cih hi. Mihingte’ itna kip hi leh kilawm hi. Zomite’ kammal bang hileh “tullo itna” hileh kilawm hi. Hih itna in i langte tungah lungduai, na hoih bawl, bek tham loin amau tawh nungta khawm nuam den ci hi. Psychoanalyst Erich Fromm gennna ah, Pragma itna in “ngah nading sangin piakkhiat ding a tumzaw itna hi,” ci hi.\nHih pen “self-love” kici ei leh ei bek ki-itna hi. Midangte sangin ei leh ei kithupisak, midangte it ding sangin i pumpi, i nuntakna bek ki-itna hi. “Kei” cih bulphuh itna cih ding hi.\nHih itna pen khat ii pianpih hihna tungah itna ahi hi. Pianpih ngaihbaanna tungah itna hi a, hih pen zi leh pasal kikal ki-itna, naupangte aihkeh ganhingte it theihna cihte hi. Pawlkhatte in a genna ah, Hih pen “familiar love” zong kici hi. Storge pen Philia tawh kizawitawn pian-a, mel leh sa hoihna tungah a kinga lo, meltheih leh beh leh phung, unau kikal-a om itna mah ci hi. Nulepate kikal a om itna, nulepate leh tate kikal a om itna hi. Naupangte khat leh khat kikal ah zong hih ki-itna kimu thei hi. “Kilawmtat itna” cih bangin mihingte khat leh khat kilawmta in ki-itna bulphuh pha diak itna ahi hi.\nHih itna pen “obsessive love” kici hi. Sih ngaih, sihpih ngam zah dongin it/ngai cihte hi. “lunghimawh itna/ it tintenna” zong kici thei ding hi. Hih itna a neite in amau zong midangte sih ngaih/sih it thei uh a, midangte in zong amau a sih it/ngai ding ut uh hi, kici hi. Hih itna hangin khat leh khat kitel khialhna, kimuan mawh denna, kitotna cih buaina piangthei zel hi.\nHih bangin Greek mite in itna pen min tuamtuam vawhin nam tampi na khen uh hi. Hihte in itna tungah amau’ telna theihna ahi hi. Ahi zongin, Lai Siangtho sungah itna tawh kisai a kizang kammal nih bek om a, Agape cih leh Phileo cih kammal hi, ci-in Robert Driskell in gelh hi.\nPasian pen Itna Hi cih ciangin...\nThuciam Thak Lai Siangtho sungah Pasian’ itna pen Agape cih kammal kizang a, ciangtan nei lo leh mong nei lo itna hi. Pasian pen itna hong pia bek tham loin amahmah pen itna naak (the source of love) hi. Na khempeuh a bawlpa (Pian. 1:1) pen itna piangsak pa zong ahi hi. Pasian’ itna hang bekin mihingte zong a ki-it thei ahi hi. Bang hang hiam cih leh Pasian’ limlemel sun-a mihingte hong kibawl cihna thu sungah, itna zong Pasian’ limlemel khat in a kihel man ahi hi.\nPasian pen itna hi cih thu i teltheih nadingin itna ii pianzia i tel masak ding kisam hi. Itna tawh kisai Lai Siangtho sung ah, itna pen lungduai, migi, hazatna lungsim nei lo, kisa thei lo, a kilawm loin gamta lo, heh pakpak lo, mite’ mawhna ciamteh lo, thuman lote ah lungdam lo, thuman bekah lungdam, lungkia ngei lo, upna, lametna, lungduai takin ngakzo, a tawntungin kip (1 Kor. 13:4-8), ci hi. Hih pen Pasian in a itnazia hong lakkhiatna hi-a, Pasian mahmah zong tua bangdan lian pianzia nei ahih manin Pasian pen itna hi, a kici ahi hi (1 Jn. 4:8). Itna cih pen Pasian’ zia leh tong, leh pianzia hong lakkhia kammal ahi hi. Itna laigil tungtawnin Pasian’ hihna kimu thei hi. Pasian’ hong itna (Agape) pen siangtho, thuman, leh a dik bangin Pasian hihna zong thuman, siangtho in dik hi. Tua ahih manin Pasian pen eite adingin a bucing itna ahi hi. Tua itna hangin Pasian leh ei mawhnei mite kizom-kik thei ihi hi. Itna in Pasian leh ei hong kipehkiksak hi. Tua ahih manin Stanly J. Grenz in, “Itna pen a it pa leh itna a ngah mite kikal hong kizomsak kammal hi. Hih thu hangin a it pa leh itna a ngahte kikal ah kikhenna om lo hi,” ci hi. Itna a piangsak Pasian hi a, amahmah itna naak ahih banah, Ama’ hihna leh pianziate itna kici thu tawh hih leitungah kicing takin hong kipholakkhia ahi hi.\nPasian in leitungbup a om mi khempeuh it hi.\n(Jn. 3:16; 1 Jn. 3:1; Rom 5:8).\nPasian In Hong It Hi. (Laibu).\nItem Reviewed: Pasian pen Itna Hi. Agelh ~ Kap Za Khai @ Photoh Description: Rating: 5 Reviewed By: Cinpu Zomi


url: =Maranatha Bible College (MBC) Graduation - Zomi Community Network\nPosted by Zomi Center on March 12, 2012 at 11:00pm\nAG sungah LST sangkip khat a i neih ahi, Maranatha Bible College (MBC) Tahan,Kalaymyo te in a (21) veina sangzawh degree piakna pen 10/03/2012 (Saturday) 1:00 Pm.hunin Aagape Ministries Centre ah nei uh hi.\nB.Th degree ngah mi 13 pha uh hi. Graduates lampanin "Valedictory Addresses" pen Nu Man Khan Hau (a) Haubuah, Ko Ko Thang' tanu in ngahkha hi.\nZinmangpi dingin USA, Springfiled panin Thailand ah Area Director a om, John leh US te mah Yangon a om Mark te hong pai uh hi. Amau te AG siapite mah hi uh a, piangthak phadiakin, a thugente uh zaknop mahmah hi.\nKawlgam AG zumpi panin Revd U Hla Myin (General Secretary, GC) zong hong pai to thei a, thupisuah tuam mahmah hi. Innteek pawlpi panin Revd Go Za Nang zong Vice Sup.GC mah ahih manin GC panin siapite nih hong kihel thei a suak hi. D.C (4) panin Revd Chuang lian (Superintendent) zong hong kihel thei hi. (Maan pawlkhat hong khak ing).\nAngtanna lianpi tawh Thupuak,\nLc.Dai Suan Kham (a) Peter Khampu


url: =Satan Biography | Siyin Chin Baptist Church\nFiled Under Vungh Cin Pau\nLeitung ah ih pianni a kipan thinngimna lungngimna, natna satna, zawnna ngauna, thina bona hong pia bek hi ngawlin, ih thi zawkciang ih thaa hell sung hong thenpa Satan ii thu sia ih heak ngawl, ih kat ngawl, ih tel ngawlin phamaw hi. Ama khut sung ih thet thaak ngawl natu le, ama khut sung pan (tawntung hell taw) ih kipeal thei natu deina taw Satan Biography thu ka kaikhawm hi. Satan sia leitung ah hong thetsuk maa, a min sia Lucifer hi a, a khiakna in khuavak piakhiapa Pathian mai ah a lianbel vantung mi cina hi. Ama sia (Morning star, son of the dawn) Nikonghong Aksi ih ci sia hi. Vantung mite sia Pathian in a Tapa zangh in a piansak hi ci ahikom, Pathian ii ngaalpa ahi ih ngaalpa Lucifer zongh Pathian vawt sa ahi hi. Ezk. 28 sungah masaphitbel in a piansak vantung mi hi ci hi. A kipiansak ciilin siatna bangma nei ngawlin phatna bebek taw kidim hi. (Col 1:16, Neh 9.6, Eph 3:9, Jn1:1-3 Gen 1:2) Lucifer sia vantung ah a om lai akua teng taw omkhawm a, a innkuanpui sia akua teng hi a, bang min le bang zaa tek nei ziam ci sia Satan tangthu ih son ciang son ngawlin phamaw hi.\nPathian in hi leitung a piansak lai in vantung mite lungdamin au uh hi ci ahikom leitung mite a pian ma vantung mite piang zo ahi hunlam kihe thei hi. (Job 38:4-7) Vantung mite tam mama a, kisim zo ngawl hi. (Dan 17:10, Heb 12:22) Vantung mite sia Pathian naseam thaa te hi a, ngupnga tute a hu tu in Pathian ii a zak hi. (Heb 1:14) Leitung pumpi le thaa pumpi nei khawm thei hi. (1Cor 15:40) Patangno (or) thu um mite a keamte hi. (Mt 18:10) Pathian bangin hunkhat sungin mun 2 mun 3 ah om thei ngawl hi. Pathian in vantung lalangte sia vui bang, khualeng meikuang bangin zangh hi. (Ps 104:4) Mihingte sia a khut taw hong vawt vateak hi a, vantung lalangte sia piang hen ci in thupia in piangsak hi. (Ps 148:5) Vantung mite sangin mihingte kithupi zaw hi. Mihingte bangin zi nei ngawl ta nei ngawl uh hi. (Mt. 22:30)\nMin le zaa a nei vantung mite le a nasep\n1. Michael (Who is like God):\nVantung mite sung pan a lianbel, a saangbel, a thupibel, a hangsanbel hi a, ngaal kidona taw kisat vaipuak a la pipa, a General pa hi. Lucifer taw a kidona ah a lampui pipa hi. Israel te a cing vantungmi hi. (Dan 10:13,21) Elisha a cing vantung mi hi. (2 king 6:16) Topa Jesu nasepna a hu vantung mi hi. (Mt 26:53), Ngup nga tute le ngupngasate a panpui, a cing a keam vantung mi hi. (Heb 1:14) Ama tungah phat ngawlna, siatna bangma kimu ngawl a, a phatna bebek kimu hi. Mawsi luanghawm a kituu lai ngangawnin, kamsia pau ngam ngawlin, Pathian in nang hong he tahen ci bek hi. (Judas 1:19) Vantung mite sia a Tapa zangh in a vawt hi na ci hi. Lai thiangtho sungah Pathian taw kibang ci si ahikom, SDA te in Topa Jesus sia leitung ah hong pai maa, vantung ah a om lai, a min sia Michael hi ci in saang uh hi. (SDATintan ka kaa lai Sya Suang Khua Thang tintan hong piak sung ka sin hi)\n2. Gabriel (The mighty one of God)\nThu um mite kungah Pathian hesuakna le iungdamna thu a taangko tu in a zak vantung mi khat hi. Pathian le mite kilaklaw ah messanger (kamtai) naa a seam pa hi. Abraham kungah kilangh a, (Gen 17:1-2) Daniel kungah Gabriel pai in a mangmuna thu a son pa hi. Pathian le mite kilaklaw ah Jehovah Palai nasep seam hi. Topa Jesus hong sua tu lai, leitung ah hong taangko pa sia, Gabriel hi (Dan 9-21-23; Lk 1:19-26, 2:10. 3) Michael zom in vantung ah thunei kik bel ahikom, The mighty one of God kici hi.\nTha (6) a nei vantung mite hi. A tha 2 taw a mai siin a, a tha 2 taw a peang tuam hi. Atha 2 taw in leang hi. Sun zong zan zong tawlngak hun nei ngawlin, a vaanglianbel Topa (thiangtho, thiangtho, thiangtho) mun theampo ah Ama minthanna taw kidim hi ci in Topa pokin au top uh hi. Mihingte ii mawna le khialna te amate tungtawnin thiangsak maisak uh hi. Jesu hong sua tu lai leitung a dei mite tungah nopna om tahen, Pathian minthang tahen ci in lasa te hi. A hon ahon veu om in naa seam uh hi. (Is 6:2-3, 6:7, Tpl. 4:8, Lk 2:14) Serapim sia singular hi a, plural ciang Seraph kici hi. Seraph le Seraphim kitel khial thei hi.\nMaitang (4) nei hi. A maisang maitang sia mihing maitang taw kibang hi. A maitang ziatsang sia sahang maitang taw kibang a, a maitang veisang sia khui meal taw kibang hi. A nungsang maitang sia muvanlai taw kibang hi. Tha kop nii nei a, a thaphil ciang, tuipi tui kilok nging taw kibangin nging hi. Athakhui nuai ah mihing khut taw kibang khut 4 nei hi. A peang sia mihing peang bang hi aa, a peangpaak sia khui peangpaak bangin kaa hi. A nasep thupibel sia cinh le kep hi. Biakinn kongkha cingte hi. Pathian Body guard in a zakte hi Thukham thingkuang tungah khamtui taw a kizut Cherubim 2 ii lim koi in a kilaklaw ah Pathian tosak in thukham thingkuang cing sak hi. Khut khial, peang khial, kam khial khat a om tha le thilaw thei uh hi. (Gen 3:24, Ex 25-18-20, Ps 80:1, 99:1, Heb 9:5 Ezk 10:4-21). Cherub sia Singular hi a, plural ciang Cherubim kici hi. Cherub le Cherubim a tuam tek hi ngawl hi.\n5. Lucifer (Morning Star, son of the dawn) A vaang neina le a nopsakna:\nVantung mite sung panin Pathian ii a vawt maksak phitbel vantung mi hi. A sua tuung pan kipan a ngamtatna theampo ah paubanna khat zongh nei ngawl hi (Ezk 28.15). A kicing ettee taak khat hi a, pilna phatna hoina taw kidim hi (Ezk 28:12). Ateenna peuma zongh a nuambel Pathian mual thiangtho tung (Ezk 28:14), Eden huan sungah teang sak a, suang manpha nam (9) bang taw a kizep zawkciang kham taw a kivawt kizepna dang tampi tak zongh nei thua lai hi (Ezk 28:13). Kumpite, Kamsangte, Thiampite bangin sathau a kithiisak anointed Cherub hi. Sathau a ki thiisak anointed Cherubim te sung pan a lianbel (the chief cherub) hi a, Cherubim dang te in ama kicingsak lai hi. Hi bang body guards te taw in, ate nikneak suang manpha te sungah a uuk bang po in vak vaken bek hi. Phatna namkim taw kicing hi. Tuabang hizaw lai le ci natu khat zongh om ngawl liangin kicing hi. Ka mual thiangtho tungah kong teangsak a, a te niikneak suangmanpha te sungah kong vaksak hi ci hi. A nuntak dan noptuak mama hi. Kisap mama khat zongh nei ngawl hi (Ezk 28:12-15).\nNidang lai in a kicing ettee pha khat hi a, pilna le phatna taw kidim hi ci hi (Ezk 28:12). Leitung mite khat zongh a kicing ettee pha kiom ngawl hi, Lai Thiangtho in ci hi. Lucifer sia Lai Thiangtho in a kicing ettee pha hi ci a, leitung mite theampo sangin kicing zaw suak hi. Pilna taw zonghin kidim ci lai hi. Leitung mipil ih cite in pil vaial in, a heak ngawl tam vaial hi. Lucifer ahile heak ngawl mama khat zongh nei ngawlin pil takpi hi. Tuabang a pil hangma in leitung mite hong lumlet niknek zo thei pheang hi. Thusuak po hong umsak in Pathian sia hong ningkhinsak thei hi. Adam le Eve bang omkhawm vahiau tawntung kasap a theam nop ciang Eve ama nguak a om tu hun tuungin theam sia, theam vawk paih hi. Tu ni in zingsang aksite in la sa khawm tek uh a, Pathian tapate in lungdam in kiko uh hi ci hi. Tuate in Leitung pianciil hun na kawk hi. Hi thute ih ngaisut ciang Lucifer sia Pathian in leitung a phuu lai vantung kikhoppi sungah Choir leader seam hi tu in ki um hi. Mi pawlkhatte in lasak thiamna talent nei tu in muangmaw uh hi (Job 38:7). Lai Thiangtho thiam mi pawlkhatte in Satan a puu zawk, Adam pian maa in hi leitung a uk pa hi tu hi ci in muangmaw uh hi. Kam dang khat in son leang, hi leitung ah Pathian ii a piansak mite (Tulai leitung mite ahi ngawl) teang a, tua hun lai in leitung sia Satan in uk hi ci nopna hi. Hi thu sia (Isai. 14) sung le Lai Thiangtho mun tatuam te ah kimu thei hi.\nLucifer sia (Isai. 14-12) sungah “Son of the morning Star,” Nang khuavak ta Nikonghong Aksi awng, na ci hi. (Tpl 2:28) sungah Pathian in Topa Jesus, sia Morning Star Nikonghong Aksi kong pia hi ci leleau si tuak hi. Nikonghong sia thusia bebek a vawt Lucifer min le hi si a, Thupha bebek a vawt Jesus min zongh le banghang hi si thei ziam ngaisut huai hi. Biakna lampui Syate tampi tak ka dok hang hong son thei ngawl hi. Revalation hil cianna in zongh a kikhei in son thei ngawl hi. Mr. Suang Cin Khai, Thuklai in UPC te upna saanna ah, Lucifer sia vantung ah a om lai Pathian ii minphatna a saangbel Zaathuu (Rank) in a piak hi hong ci hi. Leitung ki ukna ah min le zaa a tatuam a om bangin, eg. President ci bangin Nikonghong sia zaathuu a saangbel in a piak hi tuak hi. Lucifer sia leitung hong thet ciang, Pathian ii ngaal phabel hong suak hi. Topa Jesus thina pan ngualzo in hong thaw kik zawkciang minphatna saangbel ahi Nikonghong zaathuu, Lucifer tungah a piak sia, Pathian in Jesus tungah pia hi a ci sia a maan bua nginge zong saan thei hi ka sa, hi. Michael sia Who is like God, Gabriel sia, The mighty one of God ci bangin min a kivaw bang hile kilawm hi.\nLucifer a puuna\n1.Vantung ah ka kaato tu hi ci in kiphatsakna kampau hi. (Vantung a ci sia koisung ahi tam?)\n2. Pathian aksite tung pek ah ka kumpi tokhum ka koitu ci hi.\n3. Lei lulam kikhopna mual thiangtho tungah ka to tu ci hi.\n4. Meeite tung pek ah ka to tu ci in kampau hi.\n5. A saangbel Pathian bangin ka kivawt tu ci in kiphatsakna kam bebek zangh hi. (Isai. 14:12-14)\nHi bangin ki phatsakna kam Ka (or) Kei bebek zanghin a khaksang ciang Pathian dem nopna thin hong nei hi. Mawna tampi theampo sung panin Pathian ii a ngaimawk bel mawna sia, kiphatsakna hi (Pau.6:16-17). Pathian ii a maisak ngei ngawl mawna nam (7) sung pan kiphatsakna in a lianbel mawna hi. Na mealhoina na suang a, na minthanna na suannate in, nang hong amh sak hi. Na sumvawt ngongtat leihna hangin mawna sungah na theng a, ka mual thiangtho panin nang kong hawlkhia hi ci hi. A tee niikneak suangmanpha te sung pan nang hong cing Cherubim te in nang kong hawlkhia sak hi ci hi. A maan ngawl sum na vawtna hangin, na biakna munte na sia sak hi. Nang hong ente muna ah vut le vaaikongsua hi ci hi. Pathian kammal hi (Ezk. 28:16,17, 18)\nVantung ah ngaal kidona\nLucifer sia a sua pan kipan bangma sitbaang ngawlin Pathian dei bangin om thei nginge napi, Pathian ii piak pilna, thiamna, hauna, min le zaa te a khuangei ciang kiphatsak pui in, a piangsak pa, vaang a piapa Pathian dinmun dei in a suan nop ciang, a phatna theampo nusia in, siatna lamah hong kihei hi. “Kei” ci kiphatsakna kam bebek zangh hi. A khaksang ciang, vantung lalangte a nga zawk zazaa a nga natu in hanciam a, vantung lalangte khen thum sua khen khat nga man hi. Pathian in a ngalkap General Michael zanghin Michael le a pawl vantung lalangte in,\nLucifer sang pawl vantung lalangte, vantung ah ngaal kidona om hi. Lucifer in ngaal a lel ciang, a nga sa vantung lalangte khen thum sua khen khat taw, tu in ih teenna hi leitung ah Pathian in khiasuk hi. A khiaksuk ciang vantung mite lungdam mama uh hi ci hi (Tpl. 12:4r 8:12). Lucifer ngaal lel in leitung ah a hawlkhiat hun le Eden huan sungah Adam le Eve te nupa ngulpui ii a theam hun kikaal sia khuangei mama hi napi, Satan min pu paih ngawlin ngulpui min taw hong pai hi. Michael le Lucifer te a kido lai zongh in, Ngulpui in a mei taw vantung mite khen thum sua khen khat a pik (a laak) lai in ngulpui min na pu zaw hi. Ih ki heaksaknop bulpi in, Pathian ii hi leitung ah Lucifer le a lawmte hong khiaksuk hun le Adam te nupa a theam hun kikaal, hun sau mama om a, tu in ih heak leitung mite ahi ngawl leitung mi pawlkhat na om zo hi tuak hi ci in Laithiangtho thiamte in son uh hi. Satan ih ci kammal sia Job Lai thiangtho sung panin kimu pheang hi. Job Lai thiangtho bu sia, Lai thiangtho bu theampo sung pan a ki at masabel hi tuak hi. Job zongh Jacob ii tuupa hi tu in Lai thiangtho kan mipilte in muangmaw uh hi.\nSatan sia a hun. a mun. a sepna zui in min kiphuak\nThusia bebek a vawt Satan sia vantung ah a om lai, Lucifer, Nikonghong le Ngulpui ci in min nam thum nei hi. (KJV Isai 14 12-16, Ezk. 28:11-16) Lucifer sia Pathian in leitung ah a khiaksuk zawkciang Satan veu ci hi kaleang taanghlai Ngulpui min taw in Job hun dong kizangh to zaw hi. Tua zawkciang Satan min hong pu pheang hi (Tpl 12:7-9, Job 1.6-7, Mt 4:3, 6:10). Vui sungah thu neipa, (Eph 6:12) leitung ah khuamial ukpa (Jn 12:31), Mi theam pa (Tpl.20:10), leilot bu (Gen. 3:4-5), Mithat pa (Jn 8:44), Ngilo pa (Mt 5-37), Ngaal pa (Mt 13:39), Zia en pa (Jn 8″44, Gen 3.3-5) Nganhing ngilo (Tpl 13:8) Doai mangpa (Mt 4-1-11, Tpl.12:9, Eph 4:22) Leitung a ukpa (Jn 14:30,16.11), Belial Christ in bangbang Belial Doaimangpa taw kipawl thei tu ziam (2Cor 6:15), Beeizebul-Doaimang lianbel pa (Mt 12-24) ci in ama ngamtat phat ngawlnate le a nasepnate sisan in min tatuam neisak uh hi. (Jn 10:10) sungah ngu tu, that tu, siasak tu, ci in a son bangin, ih ngu a, ih that a, ih leilot a, mi theamin ih hi le, ei zongh Satan tate (Jn 8:34) na hi uh hi hong ci bangin kihi paih hi.\nThaa ngaal kidona\nA kipatciil in sia le pha tungtawnin ngaal kidona om tan a, leitung sia chi le naai taw kidim in, kam in son zawk ngawl mi tampite ii thaa te maimangin ngilopa omna hell sung hong thenpa in Satan hi. Tuni dong ma in thaa pawlpi sungah thinngimna, haksatna, zawng khalna a tatuamte piangsak hi. Hi ngaal kidona in, tawp kik hun a nei tu peuma hi nawn ngawl a, a mong a thet dong a paisuak tu ngaal kidona hi zo hi. Hi ngaal kidona ah lampuipi khat sia, Ngitlona theampo te ii topa Satan hi a, a lang khat panin phatna namkim a piangsak ngual zopa Pathian ahi hi. Hi a kibang ngawl pawl niite bangma hunin om khawm thei tu ahi bua hi. Tua ngaal kidona in mulkimhuai takin kidona hi a, mulkim huai tak ma in a bo tu ahi hi. Tua ngaal kidona in tu ni dongin ih nisim nuntakna sungah mite thin le thaa hong liamsak in ih kiimkot teng ah vuipi bangin hong thato in hong nanuai hi.\nSatan om takpi ma ziam?\nUSA ngam sungah thuhilsya Pator 100 sung 50 in Satan om takpi hi ci in um ngawl uh hi. Luasuk mawna zongh om bo ci uh hi. Mawna ih vawt le mawnei kihi a, Adam le Eve te tungtawnin ih nga luasuk mawna hi ngawl hi ci uh hi. Satan hi, luasuk mawna hi, om takpi a, tua thu saan thei ngawlna sangin a heehuai zaw ei Christian te atu in thudang om ngawl hi. Jesus hi leitung hong paina a bulpi in, luasuk mawna hangin a thi tute pamai hong sa a, ih suatak thei natu, hong tan tu in hong paisak hi. Luasuk mawna om bo a cite sia Messiah hong pai ngawl lai a cite, Jesu a langpan te suak ahikom khantawn ngup nga thei ngawl tu hi, Jimmy Swaggart in ci hi. Paul sia Jew te sungah ngupna thu a son tu hi a, son ngawl zaw in Gentile te kung (Ei kung) hong son zawkna a bulpi in hisia hang ahi hi. Hesuakna hun sungah a om eite ii ngupna ih saantheina ih hamphat law theina thu in hi thu hang hi. Satan sia a mi mama in om takpi a, leitung thusia theampo a piang sakpa hi.\nSatan ih ci kammal in thusia vawt pa a cina hi (Job 1:6-7). Topa omna vantung ah vantung mite kikhopna khat nei a, tua meeting sungah Satan zongh kihel hi. Topa in Satan tungah koisung panin hong pai ni ziam ci in a dok ciang, leitung mun theampo alu pan ataw dong ka va kakoaina pan kong pai ci in zo hi. Hi thute ih et ciang, Satan in Pathian mai ah bangma thu neina nei ngawl hikale, Pathian ii khuan piakna ciang khat dong ngamta thei hi ci in ih he thei hi. Pianciil thumna sungah mihingte a puksak mittang taw a kimu thei ngawl ngaal khat om a, tua ngaal pa in Ngulpui sia hiam zakin zangh hi ci in hong lak hi. Tua doai mangpa in Pathian naseam te puu natu in ahi thei tawpin hanciam hi ci zongh ih heak tu kilawm hi. Thumaan ngawlin ih ngamtat ciang, kei sia akua ta hi khi ziam ci in ih kiphawk thei buale Satan ta kihi hi.\nTopa Jesus in hell thu a sonna\nLeitung buppi na nga zong, na thaa a mangthang le leitung na nuntak in, bang phattuamna peuma om thong ziam hong ci hi (Mt 16:26). Khutcing, peangcing mittang cingin hell sung na thet uh sangin, khutlang, peanglang, mittanglang taw Pathian ngam ih thet tu hong deisak zaw lai hi. (Mk 9-43-47, Mt 5.29-30). Thu um patangno khat lam ih khialsak sangin, ih ngawng ah an ngoaina suang khat khii in tuipi sung kikhiasuk leang pha zaw pek hi hong ci hi (Mk 9:42). Hell mei sia mit hun nei ngawl aa, hell sung a thengte ii sa a ne, thanh te zongh thi hun nei ngawl hi ci in hong son hi (Mk 9:48). Piangthak ngawlin a kipiangthak sak te a khut a peang lethen in, a puasang khuazing sungah kilawn tu a, kaana le hangoaina thuak tu hi hong ci hi (Mt 22:13). A kihi sak biakna lampuite awng, bangbangin hell taw kipeal thei tu ki um ngam nu ziam ci in a pau sia eima hong cina hi (Mt 22:33). Sumhaupa le Lazarus thu taw hell ngam ii a lauhuaina hong son hi (Lk. 16:19-31). Tua ahikom pumpi le thaa a that thei pa kiita zaw vun hong ci hi (Mt. 10.28) Jesu in hell pan ih suaktak tu hong deisak mama a, Ama mama hong ngum tu in hong pai hi. Jesu ih nei mateng ih lungtang sia Satan in hong lua a, Satan ta kihi nginge hi.\nHell sung akua teng theng tu ziam.\nThuciamlui OT sungah Hell thu a sonna tatak om lian ngawl hi Topa Jesus hun ciangin cing takin le a lauhuai na hong son pheang hi. Topa Jesus hun ma in Kamsangte Thiampite in Jesu son bangin a son thei kuama om ngawl hi. Ngilo pa Lucifer ii ngim thuak natu ngangawn Thuciamthak NT sungah hong telson pheang hi. Hell a vawt sia Pathian ama hi a, Lucifer leitung ah a khiaksuk lai a vawtsa hi zo hi. Mingilo te mithat te a thi ciang hell sung a thet tu sia kisaang thei a, ngitlona a nei ngawl midik mama khat a thi ciang hell a thet tu sia, suak veu kisa ngawl tek hi. Topa Jesus in kei taw a kipawl ngawl peuma ka ngaal hi hong ci hi. Piangthak ngawl peuma hong cina hi. Sonteena in Kumpite ii a khaam, lai ngatang kimai te, palikte in a mat ciang, a kiim ah a om a kimai ngawl theampo taw man khawmin thong sungah a khum bangin maw nei a kisa ngawl theampo zongh, Jesus a nei buale maw ih kisak ngawl hang hell sung a kitheng tu kihi hi. Pathian in a vawtsa mite theampo hi a lauhuai hell sung ih thet thak ngawl natu in, a Tapa hong paisak a, Tapa a nei ngawl theampo hell kitheng tu hi. Pathian in (do or die) hong ci bek hi. Taza (တရား) khi hi hong ci hi.\nSatan Biakna lampuipa\nSatan in thu um mite sungah na hong sep tum ciang, mi nautaang te hong zangh masa ngawlin, biakna lampuite Pastor te hong zak sia, Satan ii strategy khat ahi hi. Satan in thu um mama khat bangin na hongseam hi. Pawlpi sungah etlawm tak le deihuai takin na hongseam a, mihingte ii ih tel zawk ngawl dongin hong lungdamsak thei hi. Thumaan thutak ma hi ci in hong umsak thei hi (2 Cor 11:15) Vantung mite bangin meal kisealin na hongseam thei hi (2Cor 11:13-15). Pawlpi sungah Pawlpi keam Syate, Pawlpi Upa muanbelte Satan in hong zak ciang a lu sang len thuneite ahikom thakhat thu in ih tel paih zo bua hi. Pawlpi sungah supna zanna tampi tak ih thuak dikdek zawk, pawlpi thakiam zawkciang kitel zo pheang ahikom Pawlpi Sya le pawlpi Upa tu sia Thaa Thiangtho taw a kidim tu thupi mama hi. Kum tampi sung thuak dikdek zawkciang kitel thei pheang ahikom, tu le tu in ih pawlpi nuntakdan ih kisittel tu kisamh mama hi. Na muna a maan nale hang takin phuangin son in, hil in. Pathian deina hi. Upna no Christian pawlkhatte in hong buaisak thei hi. Mi pawlkhat in nalamdang khat a pian papo ciang Pathian ii sep ma sa papaih hi. Satan in nalamdang vawt thei leilam hi. Hi bangin up khialna hong piangsak hi. Tua in Satan deina, ngiimna Satan ngual zawna hi. Satan mun pia heak vun. A zaa (7) hong tum tu hi John Bevere in ci hi.\nSatan hun bona\nVantung panin vantung mite khat hong tuaksuk ka mu a, taw nei ngawl (bottomless pit) leihawngpi khat a kha natu in tawtang (key) khat le thikkhau lian khat a toai ka mu hi. Ama in taanghlai ngulpui Doaimangpa Satan sia pummat in tua thikkhau taw a hencip zawkciang minam tatuamte a theam kik thei ngawl natu in tua leihawngpi sungah Kum 1000 a cin dong a om tu in khiasuk a, kongkha khanelh in khumcip tu hi. Kum 1000 a cin zawkciang tawmvei sung kitha kik tu a, leitung theampo ah a kithethaang Gog le Magog minamte theamin a kaikhop ciang tuipi vaal senneal za in tam hi. Amate in leitung bup ah kizel in Pathian mi thiangtho te le a ithuai khuapite uumcii tu uh hi. Ahizong Pathian in vantung pan meikuang hong khiaksuk in kaangtum tu hi. Amate a theam Doaimangpa zongh sahang le leilot thuhi. Kamsang te omna kaat meiphual sungah khiak sukna thuakin sun taw zan taw a tawntungin vawtsiatna thuak tu hi Tua daan tatna in kum 1000 sung mindaina le ngimna taw hong kipanin, a tawpna ah tawntung meilipui sungah kihal tu hi (Tpl.20:1-10). Jesus in Satan sia Kalani (Calvary) mual tungah a zawsa hi a, tua hun in, Satan thongtaak kipat hun hi. Amate maitang pan thitui theampo nawl thiang sak tu hi. Thina zongh om nawn ngawl tu bek dom ngawlin thuumna tauna, natna, satna, heena, kaana zongh om ngawl tu hi. A masa nate theampo mangthang siatzo hi. Pathian tate in tua ni lian in, zingsang khuavak muakin lungdamna taw au vaniau tu hi ci hi. Halelujah, Amen.\nSatan hong Thaangsiana an (The Bait of Satan)\nSatan in mihingte hong theam natu in kingh li (mun theampo) panin hong pang nginge hi. Bangbangin thaang hong sia ziam? Ngasa tangthaak pa in ngasa du tu an taw ngasa a zol bang, a tangthaak bangin, Satan in thu um mite hong mat natu, hong khil natu in lam tampi taw hong pangin ih du nano taw hong zolin thaang hong sia hi. Ei ii ih heakbel numei khawng, zu khawng ih thupi son hi. Hite in mining khat le nii ii puuna hi bek a, mitampi ii puuna hi ngawl hi. Pathian thu ahi Laithiangtho ih sim nop ngawl natu in thaang hong sia in, ki awk tek hi. Pawlkhatte in a sum nei papo taw video le khui pha nanote lei in innkuan bubup in, ankuang um bang liangin ki en hi. Patangte in Cartoon, Power ranger, khanghaam zawhiat te in bawlung poai ci bangin anneak tu phawk ngawl liang, mut nangh liangin hong ensak nuam hi. Khangnote bek hi ngawlin nupihuai pasalhuai te ngangawn in TV game, Computer game, Korea film taw hong nivui sak hi. Zing le nitak thu kikup bel, thuson belin kinei hi. Satan thaang sungah ki awk tek hi.\nLeitung pilna ih nga natu in, sum tampi hun tampi bo in kizong siasua hi. Nei ngawl pipi ma in Tuition kikaa sak tek a, text book bang sia, a lu a taw tam veipi tak lumlet in tun liang kasap, hite sangin a thupi zaw nuntak tawntungna ih nga natu Lai thiangtho sia kisim kilkel ngawl, heak mama ih nei bua hi. Satan in bang an taw hong zol a, hong sia hi tu ziam? Distinction nga kul bo Lai on zawk natu ciang lai ih et za beak taw Lai thiangtho sim zen leang, Topa ii hong itna thumaan thutak telin piangsual zongh ki om ngawl tu hi. Pathian thu heak mama nei ngawlin kipiangthak nuam tek hi. Lai thiangtho bu sia innsim misim in kinei a, pha tak beak zong kikeam meal ngawlin thakhun po kaaisak, mom po bu sak, meikhu po kibaangsak hi. Topa Jesus lim bang sia, vuivak khawng ciang a lalaam, lohunna bangin kikhai lalawm hi. Nu le pa te maw, Pawlpi keam Syate maw kisap mama na khat kinei hi. Mipi in tu bang niuneu in ih om sia ahi tu ma kisa hi. Biakna dangte in hong thusim ngei peuma ngawl tu hi. Jesus a minthang sak te ih hi buatu a, Jesus a zazuak te kihi zaw tu hi. Satan in bang an taw hong sia thong ziam. Hi sonteenate sia John Bevere sonteenate, eima inntual thu taw kisi tu in ka belap hi.\nSatan sia ei sangin pilzaw, hat zaw a, datham hun nei ngawl hi. Toi ing ngim ing ci hun nei ngawl hi Siatna khat a vawt tu sia lawp tan hi. Leitung mite hong nga zawk natu, hell sung hong thet zawk natu in sun taw zan taw tawlngak hun nei ngawl, mittang khat zongh si ngawlin, hong encik nginge hi. Ngua khawng zu in khua khawng hong sia le nuamsa zaw vaial a, ka Thaang sungah kua teng a awk tam hong ci bek hi. Tua thaang sungah ih awk thaak ngawl natu le a awk sa mite a hunlap in Jesus kung ih zot thei natu in Satan Biography taw kong kaizawn hi. A awk mite a suatak tu in Jesus in nang le kei hong zangh nuam hi. Biakinn kikhop, sumpi piak, thunget, lasakte kul mama hi nave, hite in Pathian le ei kizopna hi pheang a, Pathian naseam kihi ngawl lai hi. Jesus in a nuntak hunsung le a thi a thaw kik zawk hong kam vaithak thupi belin Sawlpi The great Commission thaa mangthang mat tu hi. Hi lai a sim theampo in Satan thu tel in, Satan Thaang pan ih suatak thei natu le, koltaang sa te a suatak zo tu in Pathian in hong siam tek tahen.\nTu laitak Biakna iampui minthang Jimmy Swaggart ii Hell, John Bevere ii The Bait of Satan le laibu tatuam ka simna sung pan zong ka laak ahi hi.\n« Pathian Um Ih Cite Kuate Ziam?\nThuum Mite Thaw Kikna »\nOne thought on “Satan Biography”\nPosted by Vungh Lian | April 25, 2014, 3:11 pm


url: =LESSON 2 APRIL 2-8 MAWHNA ~ MUC\nLESSON 2 APRIL 2-8 MAWHNA\nAdmin 10:18:00 PM Articles, Sabbath School Lesson\nTu Kaal Sung Sim Ding: Pian. 3; 2 Cor. 11:3; Mang. 12:7-9; John 8:44; Rom. 16:20; Heb. 2:14; 1 Tim. 2:14, 15.\nKAMNGAH: “Nang le numei kikal le nang suan le khak le ama suan le khakte kikalah kihuatna ka omsak ding hi. Amah in na lutang suzan ding a, nang in ama khetul na tu ding hi,” ci hi. (Pian. 3:15).\nPasian mi masa Adam le Eve tungah na tampi a piak khit ciangin vauhilhna khat zong a pia hi: “singgah khempeuh na ne thei ding uh hi; Ahi zongin sia le pha theihna singgah na ne kei ding uh hi. Na nek ni-un na si takpi ding uh hi.” (Pian.2:16, 17) Hih vauhilhna in sia le pha theihna kisam lo hi, cih hong hilh hi.(Pian. 2:16, 17); a pha theihna-ah siatna theih a kul hi lo hi, cih zong hong hilh hi. Bang hang hi ding hiam cih thu i thei kei hi. Hi mah lo hiam? Hih vauhilhna a man kei uh leh sihna thuak ding uh hi. Thuman lohna in sihna tun ding hi (Pian. 2:17) Hih hilhkholhna pen tangtung takpi hi (Pian. 3:19). Nek ding kiphal lo bek tham lo-in Eden huan sung panin hawlkhiatna a thuak uh hi. (Pian. 3:24), Tua hi-in amaute in tawntung nunna tawh a kipelh uh hi (Pian. 3:22).\nAhi zongin mawhna hong om hangin lamet bei ihi kei hi. Pian. 3:15 in Lungdamna thu a pulaak masa pen mun hong suak hi; Lungdamna kamciam amasa pen” ci-in kiciamteh hi. Hih in Lai Siangtho sungah amasa pen Lungdamna Thu a kipulaak masak pen na hi hi. Mawhna om hi mah taleh Adam le Eve tungah suahtak nading lampi kilaak hi.\nPian. 3:1; 2 Corinthians 11:3, le Mang. 12:7-9 sim in. Kua in gulpi hi-a koi bangin gulpi in Eve khem hiam?\nPian. 3:1 kipatna-ah “Gulpi” kipulaak hi.Laigual luanzia a entelte pulaakna-ah a pulaak bulpi in “gulpi” hi. Hih gulpi in ganhing khat mawkmawk hi lo ahihna, laisim mi in gulpi cih in kua hi ding hiam cih a theitel thei hi.Hih gulpi in Piancil Bu pulaak thute kiptakpi ahihlam pulaak hi. Hi mah hi. Lai Siangtho in gulpi pen Pasian langpangpa hi, ci-in pulaak hi (Isa. 27:1) kitel takin “Dawimangpa” “Satan” hi, ci hi. (Mang.12:9). Tua bang mahin nidang mite (Near East) in zong Dawi gilopa vangliatna a pulaak uh ciangin gulpi limcingsak uh hi.\n“Satan in ama nasepna kuamahin a theih loh nadingin a simtham gulpi tungtawnin nasem hi. Ama zuaukhemna tawh zawhna a ngah nadingin ganhing khempeuh lak panin a hoih pen pen le a pil pen ganhing gulpi a zang hi. Guipi in kha nei-in leng thei a, tua bangin a len ciangin huihlakah mel tuamtuam nei-in kikhel zialzial hi. A etlawm mahmah melpua-in etlawm mahmah hi.”Ellen G. White, 10 Patriarchs and Prophets, p. 53.\nDawimangpa i pulaak ciangin a om lopi khat a kipulaak hi lo hi. Lai Siangtho mahmah in zong hih thu hong hilh hi. Siatna limcing khat hi mawk lo-in a om takpi mah ahi hi. Satan pen a om takpi hi-in mit tawh a kimuh theih loh hangin pumpi taksa nei ahi hi. Siatna, khuamial limciinna a kizang hi mawk lo hi. Gulpi in amah le amah Pasian galpa bangin kipulaak lo hi. Ahi zongin gulpi in Pasian kammal mah siksanin nei-a ama gen thute thuman bangin a pulaak hi. A pat a pan Satan in Pasian kammal siksanin nei-in thu a gen hi (Matt. 4:6).\nGulpi in numei pulaak thute nialpah lo ahihna ciaptehhuai hi. Ahi zongin gulpi in Eve tungah dotna khat dong hi; cihnopna-ah gulpi in Adam le Eve tungah Topa gen thute um hi, cih kilang hi. A tawpna-ah gulpi in “Pasian in hong gen takpi mah hiam? ci-in dongpha pha hi (Pian. 3:1) Tua hi-in a kipat a kipan gulpi in ngiansiamna tawh a kidim khat hi, cih kimu thei hi. Ama nasepziate i pulaak toto ding hi.\nSatan in Eden Huana Eve khemso a hihleh bangzahin eite khemnop hongsa ding hiam? Ama hong khemna bang tawh do ding hoih pen ding hiam?\nNEKLOH DING SINGGAH\nPian.2:16, 17 le Pian. 3:1-6 sim in. (John 8:44 tawh zong enkak in). Adam tunga Pasian kammal le Eve tungah Satan kammalte enkak in. Bang kilamdan na nei-in tua kilamdannate in bang khiatna nei hiam?\nPasian in Adam a hopihna le Gulpi in Eve a hopihna a thu kibangte ngaihsun in (Pian. 2:16, 17) Gulpi in tu-in Pasian dinmunah a om bangin thu a gen hi; Pasian sangin thu thei zaw bangin thu a gen hi.\nAmasa-in Eve in Pasian mukhial dingin dotna khat dong masa hi. Tua ciangin Satan in Pasian deihnate muangmawh dingin thudotna a nei hi. Pasian pulaak thu tawh kituak lo-in thu a genta hi. Satan langdotna in thu nih nei hi; sihna le sia le pha theihna hi. Sia le pha theihna singgah a nek uhleh si takpi ahihna Pasian in kitel takin genkhin hi (Pian. 2:17); hih thu tawh kilangdo-in Satan in ne le-uh cin na si kei ding uh hi, ci-in pulaak hi; ama gennop bel in mihing in a si lo nunna nei hi, ci hi (Pian. 3:4).\nTua singgah nekloh ding hi, ci-in Pasian in Adam tungah hilhkhol khin a (Pian. 2:17), Satan in ahihleh tua singgah ne dingin hanthawn hi. Bang hang hiam cihleh tua singgah a nekna uh tawh Pasian tawh kibang ding uh hi, ci hi (Pian. 3:5). Satan siksan thu nihte in sih lohna le Pasian tawh kibang ding cih thu ahih hangin Eve in tua singgah a ne hi. A nek phetin Pasian thupiak man loh ding a khensat hi; nek loh ding singgah a ne ta hi. Eve in Pasian a om lo bangin ngaihsun a, Pasian dinmun a luahkha bangin kingaihsun hi. Nunzia hong kikhel hi. Eve in Pasian kammalte mah zang hi: Nek loh ding singgah a nekna-ah a zat kammalte sittelpha in: “Tua singgah pen nek dingin limci sa mahmah hi, nek ding mah hi ci-in a ngaihsun hi (Pian. 3:6); Pasian in nate a piansakin “hoih hi” ci-in a pulaak kammalte hong phawksak hi. Pasian in mu-in hoih hi, ci-in a pulaak hi (Pian. 1:4).\nHih zia-etnate - a si lo nunna le Pasian tawh kibatna cihte in nidang Egypt upna le Greek biaknate siksan bulpi hi. Amau upna-ah mihing in Pasian nunna a ngah ding uh hanciam ding hi. Tua bangin Pasian dinmun a ngah uh ciangin si thei nawn lo ding uh hi, cih upna a nei uh hi. Lamdang takin hih bang upna in Jew mi Khristiante sungah hong lut hi; hih bang upna panin mihng in a si lo nunna nei hi, cih upna tuhunin pawlpi tampi in um uh hi.\nMihing in a si thei lo nunna nei hi, cih upna khempeuh ngaihsun in. Hih a lauhuai upkhialhna in mihing pianzia langdo ahi hiam?\nPASIAN MAI-AH KISEL\nPian. 3:7-13 sim in. Bang hangin Adam le Eve in Pasian mai-ah bu dingin kisamsa uh hi ding him? Bang hangin Pasian in amaute tungah “koi-ah om na hi uh hiam? ci-in dong hi ding hiam? Koi bangin Adam le Eve in a mawhna uh pua nuam lo-in nial uh hiam?\nMawhna sung tun khit ciangun Adam le Eve in guaktangin om ahihlam uh a kiphawk uh hi. Bang hang hiam cihleh amaute in vangliatna puan a silh nawn kei uh hi. Tua in Pasian ompihna limcing hi (Late 8:5, le Late 104:1, 2 enkak in). Mawhna in mihing tunga om lim le meel a siasak hi. Sepna lak kammal “bawl” cih thu in amaute in pumpi a tuam ding khat a bawl uh hi (Pian. 3:7,19) . Hih in Piangsakpa kigenna bekah a kizang kammal hi (Pian. 1:7, 20 16, 25, etc.). Amaute in Piangsakpa dinmunah a om bangin amawhna uh selcip ding hanciam uh hi. Sawltak Paul in gamtatna tawh dikna ngahsawm a hanciamna ci hi.(Gal. 2:16). Pasian in amaute omna munah vapai-in dotna khat a dong hi. “ Koi-ah om na hi uh hiam?\nCih dotna in (Pian. 3:9), Pasian in Cain tungah tua bangmahin dong hi (Pian.4:9). Pasian in Adamte nupa le Abel omna mun a thei lo hi lo hi. Tua bangin a dot ciangin amaute phattuampih nading ngimna tawh a dot hi zaw hi. Amawhna uh phawkin kisik ding deihna tawh Pasian in a dong hi zaw hi; tua bangmah in a mawhna uh kisikin hotkhiatna sung a lut uh hi. Mihing in mawhna sung a tun a kipanin TOpa in mawhneite honkhia dingin hong zong tawntung hi.\nA taktakin hih thu khempeuh in sittel thukhenna (dawpkholh thukhenna) pulaak uh hi. Hih thukhenna-ah thukhenmangpa thukhenna tawh kipan hi. THukhun a palsat mi khat thaman a piak nadingin thukhen mangpa in thusitna nei masa hi. (Pian. 3:9; 3:14-19). Ahi zongin tua bangin a thukhenna-ah thu palsat mi in a mawhna kisikkik ding deihna hi zaw hi; a tawpna-ah hotna ngah leh cih deihna ahi hi. (Pian. 3:15). Hih thu guipi Lai Siangtho buppi in pulaak hi.\nAmasa-in mawhneite pulaak ngei zel mah bangin Adam le Eve in mawh pua nuam lo uh hi. Khat le khat kingawh uh hi. Pasian in Adam a dotna-ah Adam in Eve ngawh hi; Kei tawh om dinga nong bawlsak hih numei in hong pia-in ka ne hi, ci hi (Pian. 3:12)—singgah a ne dingin a sawl pen Eve hi mah hi. Tua pen Eve khialhna hi mah hi (Pasian khialhna zong kihel hi, ci nuam ahi hi). Eve in a piak ciangin a nek loh dinglam phawk lo-in , Eve a dot ciangin Eve in gulpi ngawh leuleu hi. Hebrew tawh kigelhna-ah “nasha” kigelh hi; a khiatna in “khem” cihna hi. (Pian. 3:13), lametna khial pia a hoih lo khat sem napi-in a hoih mahsa veve cihte ah zong a kizang kammal hi. (2 Kum.19:10, Isa. 37:10, Jer. 49:16). Adam in Eve ngawh hi. Bang hang hiam cihleh Eve in Adam singgah apia hi. Eve in gulpi ngawh hi. Gulpi khemna sung tung khin uh hi.\nAmau khialhna pen midangte hang hi, ci-in mi ngawh uh hi. Bang hangin eite in zong i khialhna khat midangte ngawhnuam pahpah hi ding i hiam?\nGULPI THUAK DING\n“Nang le numei kikal le nang suan le khak le ama suan le khakte kikalah kihuatna ka omsak ding hi. Amah in na lutang suzan ding a, nang in ama khetul na tu ding hi,” ci hi. (Pian. 3:15). TOpa in Gulpi tungah bang thu pulaak hiam? Lametna bang thu kipulaak hiam?\nPasian in Gulpi tungah thukhen masa hi. Bang hang hiam cihleh amah in mawhna kipatna hong suak hi. Hih thu-ah Gulpi bek mah in hamsiatna thuak hi. Piansak na khempeuh in kilumletkik hi. Piansakna-ah na khempeuh in nunna, hoihna manawh hi. THukhenna in ahihleh sihna, siatna, hamsiatna hong tun hi. Ahi zongin hotkhiatna kamciam zong a pulaak hi.\n“Nang in leivui na ne ding hi, ci-in Pasian samsiatna in (Pian. 3:14) minam khempeuhte tungah hotkhiatna kamciam a hong pulaak hi; tua pen genkholhna tungtawnin hong kilang hi. Adam le Eve tungah mawhsakna thu a kipulaak nangawngin zong Topa in amaute lametna thu a pia hi(Pian. 3:15). Hi mah hi; amaute mawh mah hi. Tua hangin mawhna thaman a sang uh hi. Amawhna hangun gimna lianpi a thuak uh hi. Hi mah hi; mawhna hangin amaute in sihna thuak ding uh hi. Ahi zongin a tawpna-ah amaute in lametna nei uh hi; tua lametna in hotkhiatna ahi hi.\nPian. 3:15 le Romans 16:20, Hebrews 2:14, Mang. 12:17 enkak in. Koi bangin hotkhiatna, Khrih le Satan Kidona lianpi kipulaak hiam?\nPian. 3:15 le Mang.12:17 gen thu kibangte ciamteh in. Gulpi in numei suan le khakte tawh kilangneih hi. Eden Huan a numei le Mang. 12: 17 pulaak numei a kibang ahi hi. Hih Kidona lianpi in Eden huanah hong lutin leitung a bei dongin a kizom paisuak ding ahi hi. Ahi zongin Satan in guallel khin hi. Eden huan panin zong ama lutang kisuzan khin hi. Hih thu mah Mangmuhna Bu in hong hilh hi. A tawpna-ah a sihna thu Mang. 20:10 in pulaak hi. Cihnopna-ah a pat a kipan mihingte tungah lametna hong kipia a, mawhna hong luta kipan in hotkhiatna lametna tuni dongin a kizom suak ahi hi.\nMawhna hong kipatna Eden pan mahin Topa in hotkhiatna pulaak ahihna thu in eite adingin bang hangin lungmuanhuai thu hi thei hiam?\nMIHING TUN NADING MUN\nPian. 3:15-24. Mawhna hangin Adam le Eve tungah bang thu piang hiam? ___________________________________________________________\nGulpi tunga Pasian thukhenna in hamsiatna hi-in, (Pian. 3:14), Adam le Eve tunga thukhenna in ahihleh samsiatna hi lo hi. Gulpi tunga samsiatna khit ciangin Pasian samsiatna koi munah hong kidawkkik hiam cihleh leitang samsiatna hi (Pian. 3:17). Tua in Pasian in mipa le minu ading a geelna pen Gulpi ading a geelna tawh kilehdo hi. Eve tungah lametna kipia hi; Adam tungah kipia lo hi.Numei tungah thukhenna in Gulpi tunga thukhenna tawh kizopna nei hi. Pian. 3:16 in Pian. 3:15 tawh kizomto pah ahih bang mahin tua genkholhnate in Pian. 3:16 gen thu in Messiah hong pai ding ahihna pulaak hi.Numei tunga thukhenna sungah\nnaupaai-na kihel banah hotkhiatna thu zong hong hilh hi ( 1 Tim. 2:14, 15). Adam in Pasian thupiak nialin a zi thupiak zui zawsop a hih manin ama hong piankhiatna leitangin zong samsiatna a thuak hi (Pian. 3:17). Tua hangin mipa in gimpi-in nasem ding hi (Pian.3: 17-19). A pianna leivui mah a zuankik ding hi(Pian. 3:19). Hih bangin a piang ngei dingin Pasian in a geel hi peuhmah lo hi.\nAdam in lamet bei dinmun panin numei nu tung panin lametna a ngah kik thei hi. Bang hang hiam cihleh numei in nausuahna tungtawnin nuntakna lametna a nei thei hi (Pian. 3:20). Cihnopna-ah sih ding thukhenna ngah kawmkalah Adam in nun nading lamettna amu hi. Tua hi-in itna tawh kidim nu le pate in tate tungah siatna a bawl loh bangmahin Pasian in Adam le Eve adingin a hoih pen a deihsak hi.\nAmaute in tu-in thusia a thei uh hi. Thusia sung panin Pasian in amaute a honkhia nuam hi. Tua hi-in thukhenna sungah lametna thu hong kilaang veve hi; amaute in lamet bei kiuhkeuh uh hi lo hi. Amaute in Paradise sungah nuamtakin nungta thei-in Pasian muanmawh ding peuhmah om kei taleh amaute in Pasian thu mang lo-in taisan uh hi. Ahi zongin Pasian in amaute it veve hi.\nThu theihna pen a sia hi pah lo napi, bang hangin theihna in siatna hong tunpah hi ding hiam? Bang thute i theihloh mah ei adingin hoih zaw veve hiam?\nNgaihsutbeh Ding: Nuntakna singkung le sia le pha theihna singkung kizopzia ngaihsun in. Hih singkungte in Eden Huan sungah a po singkungte hi (Pian. 2:9). Hih singkungte po -na mun sangin a thu thuk zaw om hi. Mihing in sia le pha theihna singgah a nek ciangin amaute in Pasian thupiak nial uh hipah hi. Amaute in nuntakna singgah nek theihna a ngah nawn kei uh hi. Hih kizopna in a thu bulpi hi. Gamtat zia le tong, deihtel theihna le Pasian tawh kizopnate in i nuntakna hong sukha mahmah hi. Solomon in a tate a thuhilh bangin: ka thu piakte mangngilh kei in. Ka thukhamte zui hi lecin na khan hong sau-sak ding hi. Tuate nuntak sau le lungnopna hong pia ding hi.” (Pau. 3:1, 2). HIh kizopna in vantung Jerusalem nunna singkung a po-na, lampi laizangah kimu kik ding hi (Mang. 22:2, 21).\n“Pasian in Eve a piansakin numei in pasal sangin dinmun niam zaw ding le a sang zaw dingin a bawl hi lo hi. Ahi zongin na khempeuhah pasal tawh kikim dingin a bawl ahi hi. Nupate in dinmun kikim ding uh hi. A tuam tuakin nungta ding uh hi lo hi. Eve in mawhna sung hong tun khit ciangin Adam in Eve tungah ukna nei dingin Topa in thu a pia hi. Eve in a pasal ukna nuai-ah a om ding hi. Hih pen samsiat sungah kihel hi. Mawhna hangin samsiatna in Eve nunna hingimsak hi. Numei sangin pasal dinmun a sangzaw-ah a koihna tawh kizui-in pasal in a thu neihna zangkhialin siatna sung a tung pasal tampi om hi. Pilna tawh kidim Pasian in hotkhiatna hong geelin a dang gimthuakna khat tungtawnin a nihvei-na hehpihna a hong pia hi. “Ellen G. White,Testimonies for the Church, vol. 3, p. 484.\n1. Pasian in Adam le Eve tawh kimaituahin thu a dong hi. Tua bangin a dot ciangin amawhna uh kiphawk thei ding bek tham lo-in mawhna akisik nading deihna ahi hi. Hih thu mah Cain tungtangah hong dawkkik hi (Pian. 4:9, 10), Tuicin(Pian.6:5-8),Babel Tausang (Pian. 11:5) le Sodom le Gomorrah (Pian. 18:21). Koi bangin hih thute in sittel thukhenna (dawpkholh thukhenna) pulaak uh hiam?\n2. Bang hangin Eve in sia le pha theihna singgah a nekna panin pilnangah dingin ngaihsun hi ding hiam? Eve bang lo-in Pasian Kammal hong piak lametna sangin a hoih zaw thu khat ngah dingin lametna nial thei ding i hiam?


url: =Myanmar panin Malaysia gamsung ah nasemding ki puakkik tading :: ZOMI DAILY\nposted on 11 January 2018 at 11:30 pm Lomkholna: Malaysia, Myanmar, News, Sawltak\nMyanmar gampanin Malaysia gamsungah nasemding pen aki paisaklohzawh kumkhat valkhinta a, tu’n kumpi te’n nasemding puakkik tading uh cih MMTimes pan kizak hi. Myanmar Ministry of Labour Immigration and Population te’nzong hihvaitawh kisai in Wednesday ni in genkhia uh cihi.\nMyanmar Labour, Migration and Immigration Union Minister U Thein Swe in agenna ah Malaysia gamsungah nasemnuam “Workers” te hoihtak sitcianna aki neihkhit ciangin thukhuntawh kituak in nasem ki puakkik tading hi.\nMalaysia gamsung ah nasemnuam tepen maikhasung in kipuakthei dingin aki vaihawmsan laitak ahihi ci’n genkhia hi. Tuabang in Malaysia gamsung ah nasem akipuak ciangin avaihawm Agency te’n nasem te kisapna khempeuh avekin mawhpuak alakding uh ahihi ci’n genbeh hi.\nMalaysia gamsung ah nasep apuakding Agency te’n nasem te ii kisapna vaihawm sakding, Legal takin naseptheih nadingin akisam vaikhempeuh banah nasep apuakman Service Fee zong atawmthei penpenin akhiap nadingin Ministry in ngetna nei uhhi.\nTua “Mininistry of Labour, Migration and Immigration” te ii ngetna pen nasep apuakding ahi “Myanmar Oversea Employment Agencies Federations (MOEAF)” te’nzong limtak in kazuiding uhhi ci’n kamciam piakhin uhhi.\nMOEAF panin General Secretary asem laitak ahi U Kyaw Htin Kyaw in agenna ah Malaysia gamsungah Myanmar gammi nasemte puaktheih kikdingpen amanlang theithei in ki lunggulh mahmah hi. Tuabangin nasem te ki puakkikthei hileh avaihawm Agency te leh nasemding Workers te’n ahamphat pihding uh banah kumpi mahmah inzong metna omding hi ci’n genkhia hi.\nTulaitak in Malaysia gamsung ah Myanmar gammi nasemding in kumpi phalna tawh ki puaktheilo ahih manin, pawlkhat Agency te’n Tourist Visa tawh puaksim veve uh a, buaina tampi piangsak uhhi. Kumpi te’n phalna tawh vaihawm hileh buaina tawmtuamding in ki lamen cih kiza hi.\nMalaysia gamsung aom nasepnei Boss (Employer) te leh Agencies tuamtuam te’nzong Myanmar kumpi in nasemding in agammi te apuak kikding ngaklah mahmah uhhi. Myanmar gammi nasem tepen nasep hanciam in, nasepzia zong manlangtak in sinthei ziauziau uh ahih manin, adang gamtuamtuam te sangin Myanmar Workers tepen Boss te’n deihzaw uhhi ci’n MOEAF ah General Secretary asempa in genkhia hi.\nMore: Malaysia Myanmar Embassy mai ah Rohingya te’n lungphona nei\nMyanmar leh Malaysia gamnih kikal gamvai buaina “political tensions” hangin, Myanmar Workers tepen abeisa 06 December 2016 akipan Malaysia gamsung ah aki puaksak nawnlo ahihi. Northern Rakhine State sung aom Rohingya te vaitawh buaina hangin gamnih kitelkhial uh a, kizopna aki khakcip ahihi.\nMininistry of Labour, Migration and Immigration te ciaptehna ah Malaysia gamsung ah Myanmar gammi nasem “Myanmar Workers” pen akigawm in 400,000 panin 500,000 peuhmah omding ci uhhi. Tualak ah nasem mi 200,000 khawngbek Permit kician tawh Legal takin asem uh hiding ci uhhi. Sawltak #zomidaily\nPrevious: Ka tuakkhak thu ~ Lengtong Pauno\nNext: Malaysia, Johor Baru datsisai ah mithat 2 te thusitna kineita


url: =Z O M I N A M\n- J. Thang Lian Pau (2002)\nZomite in ‘Zosuante’ i cih, Mizo ten ‘Zo hnahthlak’ a cih teng pen British kumpi in hong awp-ma in amau hong ciaptehna-ah ‘wild hill tribes’ ci-in, i gam pen ‘un-administered area’, ci uh hi. Zosuan laka nitumna lam a tung masate pen Bengali leh Assamese ten ‘Kuki’ ci-in na ciamteh uh a, hih pen Mikang lai tawh a kiciaptehna 1792 kum hi ding hi. British kumpi in 1872 kuma Mizoram lak a kipat ciangin, tua lai taka Lusei kampau tam pen a hihna tawh a gam pen ‘Lushai Hills’ vawh pah hi. Kawlgam lamah ahih leh ‘Chin’ ci-in hong ciamteh hi. Ahi zongin ‘Chin’ cih kammal pen bang cihna, koi pan hong kipan, bang huna hong piang cih pen kankhiatna taktak om nai lo hi. Lam khat panin Zo minamte Chin hong kicihna pen Kawlte hong lawhna a kikawm maw? ahih kei leh Mikang galkap ten Chin hills-a Hausa a tuak masak pen uh Pu Khaw Cin min tapsaka ‘Khaw Cin hills/ Cin hills’ a ci zong hi zaw kha thei hi. Bang teng hi ta leh, Chin pen tu huna Myanmar a kici gam lama om teng hong kitangsak zaw deuh in, India gam lama om teng pen Lushai ahih kei leh Kuki, cih kitangsak zaw deuh hi. Mikangte in Zo minam teng pen mi khat sa khata hong muhna tawh lom khata hong lawhnop uh ciangin ‘Chin-Kuki’ cih bang, ‘Chin-Lushai’ cih bang, ‘Chin-Lushai-Kuki’ cih bang zang uh hi. Tua ahih manin British kumpi in Zo minamte tenna teng uk nadinga 1896 kuma a bawl thukhun zong ‘Chin Hills Regulation Act’ vawh ziau hi. Hih thukhun pen Chin hills baanah Lushaite, Kukite leh Nagate teenna teng huamsak in kizang hi.\nMikangte in Chin, Kuki, Lushai ci-a hong ciapteh uh hangin amau mah in, “Amau pen Chin hiam, Kuki hiam kici het lo mah uh hi ven,” hong ci kik veve uh hi. J.G Scott in a laibu, ‘Burma’ cihah, “The names Kuki and Chin are not national, and like others, the people do not accept the name given to them by the Burmese and ourselves; they do not call themselves Chins and they equally flout the name of Kuki which their Assamese and Bengali neighbours use. They call themselves Zhou or Shu, and in other parts Yo (Zo) or Lai” ci-in, Dr. G.A. Grierson leh midangte muhna mah tawh kituakin na gelh hi. Bertram S. Carey leh H.N. Tuck ten zong Zote, Thadote leh Guite thu a gelhkhopna-ah “These Zos, Thados and Guites are called by the Manipuri’s Kuki or Khongjais, who only made their acquaintance after they had migrated north, but the people call themselves by the name of Zo (Yo)” ci-in na ciamteh uh hi. Guite Innpipa Pu Go Khaw Thang zong, “Go Khaw Thang, who, as already related, was seized by the Manipuris in the course of the Lushai expedition of 1871-72, was the Zo Chief of Mualpi,” ci-in Zo hausa mah na ci uh hi. Mikangte in Chin, Kuki in hong ciapteh uh hangin amau mahin ei le ei pen Chin peuh, Kuki peuh i kicih loh lam hong tel mahmah uh hi. Mikangte in Chin-Lushai-Kuki hong cih hang, amau mahin ei-le-ei pen ‘Zo’ kici uh hong cih mah bangin, tu panin hih sungah ‘Zo minam’ ci-in kizang ta ding hi.\nzop lai ding....